
Culturi muzicale 
plurietnice și pluriconfesionale 
în Transilvania, în perioada naţiunilor 
medievale și premoderne 


Vlad Văidean 


Transilvania sau Ardealul (Siebenbiirgen în germană, 
Erd6ly în maghiară) este un complex teritorial ce decupează 
mai multe realități istorice. Denumirea sa generică, folosită în 
limbajul curent, desemna odinioară exclusiv principatul aflat în 
interiorul arcului carpatic. Celelalte ţinuturi, aflate la sud-vest 
(Banat), la vest (Crișana) și la nord-vest (Maramureș), nu s-au 
subsumat administrativ fostului principat. Prin urmare, si gradul 
lor de individualizare geografic-istorică a avut proporții diferite, 
variabile si mai degrabă relative, prin comparaţie cu 
Transilvania propriu-zisă. Actualmente însă, șiragul acestor 
regiuni extracarpatice este înţeles, dimpreună cu regiunea 
transilvană intracarpatică, drept o entitate macroregională ce 
face parte integrantă din teritoriul României. Unificată la 1 
decembrie 1918 cu celelalte două mari provincii istorice 
românești (Valahia și Moldova), Transilvania a desăvârșit atunci 
constituirea regatului român interbelic. Si, exceptând anii celui 
de-al Doilea Război Mondial (când o fâșie teritorială traversând 
Transilvania de la nord-vest la sud-est a fost vremelnic anexată 
Ungariei aliate cu Germania nazistă), amplasamentul ei 
geopolitic din perioada interbelică s-a păstrat neschimbat până 
în prezent. 

Astăzi dominată numeric de români, Transilvania isi 
păstrează însă un specific al ei, în mod limpede diferit de restul 
României. Deopotrivă subiect tabu pentru ideologia patriotică 
românească si motiv (nu de puţine ori supralicitat) de mândrie 

regională, această diferenţiere esenţială rezultă din întregul 
arsenal de resurse simbolice pe care îl presupune poziţionarea 
regiunii transilvane ceva mai aproape de apusul european, și 
mai ales tradiţia ei istorică distinctă. Căci, încă din perioada 
făuririi sale ca entitate politică, Transilvania s-a coagulat în 
sfera de atracţie a Europei Centrale: a dăinuit timp de secole, 
până la cucerirea otomană din 1541, ca voievodat sub coroana 
ungară; mai apoi, începând din 1690, ca provincie habsburgică 
administrată de la Viena; în fine, începând din 1867, ca 
provincie austro-ungară administrată de la Budapesta. E un 
parcurs istoric ce evidenţiază un spațiu de tranzit, dar si de 
convergenţă, un teritoriu de rivalitate, dar și de coabitare a 
zonelor de putere, individualizat ca entitate identitară bine 
precizată, dacă nu chiar centrală în istoria mai multor popoare. 
În aceeași măsură în care românii o preţuiesc drept vatră 
strămoșească a etnogenezei, a institutionalitatii medievale si a 
mișcării nationale românești, Transilvania s-a constituit si 
pentru maghiari, îndeosebi în perioada consolidării sale ca 
principat autonom sub suzeranitate otomană și habsburgică 
(1541-1699), într-un spaţiu privilegiat al redesteptarii nationale 
și al modernităţii. Nu mai puţin atașat de patria transilvană s-a 
dovedit grupul etnic german al sașilor, structurat aici ca o 
comunitate istorică, lingvistică și culturală ce își păstrează chiar 
și acum, după ce în mare parte a părăsit Transilvania, 
amprenta distinct profilată în ansamblul etnic german. La fel, 
secuimea se menţine drept o ramură distinctă a maghiarimii tot 
datorită dăinuirii sale într-un același spaţiu transilvan de 
seculară locuire — munţii padurosi ai Carpaţilor Orientali. Chiar 
dacă mult uzată în deceniile dictaturii apuse, cea mai redutabilă 
caracteristică a „specificului transilvan” rămâne tocmai fertila 
policromie culturală rezultată din convietuirea, deopotrivă 
pașnică și concurentiala, a grupurilor etnice pomenite (cărora li 
s-au adăugat, în diferite etape istorice, alte câteva crâmpeie de 
popoare minoritare — evrei, armeni, ucraineni, polonezi, sârbi, 
țigani —, precum și o la fel de plurivalentă stratificare 
confesională). 

Evident că, într-un asemenea cadru, o importanţă 
considerabilă trebuia inevitabil să îi revină și muzicii, în 

capacitatea ei de a acţiona ca un liant, dar și ca un separator 
identitar între diversele comunităţi etnoculturale. După cum am 
arătat într-un demers anterior’, a doua dintre aceste situații a 
constituit regula mai uzual răspândită în ceea ce privește 
consolidarea culturii muzicale de tip artistic în Transilvania. Căci 
convietuirea geopolitică timp de secole, in zone etnice imprecis 
delimitate și în condiţii sociale inegale, nu a fost de natură să 
stimuleze elitele culturale ale principalelor popoare 
transilvănene înspre o acceptare deplină a deosebirilor 
reciproce. Dimpotrivă, ele au adoptat ritmuri si direcții evolutive 
mai degrabă diferite în dezvoltarea lor muzicală, tinzând spre 
evitarea interactiunilor si spre o configurare cât mai apăsată a 
propriului specific. La acest nivel al culturii muzicale 
profesioniste s-ar putea vorbi, aşadar, despre o însumare, o 
alăturare (şi doar adiacent despre o îngemănare) de comunități 
și culturi paralele. 

O anumită disponibilitate pentru influentari reciproce a 
fost observată totuși în cazul culturilor muzicale tradiționale. De 
pildă, in fundamentalele cercetări folclorice pe care le-a 
efectuat în zonă, în 1907-1917, Bela Bartók a reliefat îndeosebi 
deschiderea românilor fata de influxul tipologiilor ritmico- 
melodice vehiculate de populaţiile învecinate. Astfel, muzica 
tradițională din arealul câmpiei central-transilvane, teritoriu 
adiacent cu cel locuit de secui, s-a dovedit cel mai evident 
domeniu de interferență romano-maghiara, profiland un 
repertoriu unic tocmai prin această încrucișare de stiluri 
muzicale?. De asemenea, în cazul atât de particular al „horelor 


1 Vezi Vlad Văidean, „Între cosmopolitism și localism: etape 
premoderne (sec. XVI-XVIII) ale culturii muzicale profesioniste în 
Transilvania”, în Noi istorii ale muzicii românești, vol. 1, De la vechi 
manuscrise până la perioada modernă a muzicii româneşti, coord. 
Valentina Sandu-Dediu & Nicolae Gheorghiţă, Editura Muzicală, 
București, 2020, p. 79-130. 

2 Vezi Bela Bartok, Însemnări asupra cântecului popular, trad. Zeno 
Vancea, Editura de Stat pentru Literatură si Arta, Bucuresti, 1956, p. 
143-159. 

lungi” din Maramureș, tot Bartok a emis ipoteza iniţială a 
apariţiei lor în urma contactelor populaţiei românești cu genul 
muzical „dumi”, specific populaţiei ucrainene”. În bună măsură 
ca urmare a acestei învecinări cu alte comunităţi etnolingvistice, 
dar și a caracterului său mai pronunţat arhaic (ce s-a putut 
păstra și datorită poziționării mai izolate a românilor în cadrul 
habitatului transilvan, la rândul lui configurat ca o regiune 
geografică închisă), folclorul muzical practicat de românii 
transilvăneni a dobândit o amprentă proprie, oarecum 
autonomă în raport cu tradiţiile folclorice specifice celorlalte 
două tari române. Este vorba, mai precis, despre o mai mare 
varietate de genuri și dialecte locale, diferenţiate în funcţie de 
subregiunile transilvane (Bihor, Banat, Maramureș, 
Hunedoara)’. 

Prin contrast, cultura muzicala traditionala dezvoltata de 
maghiarii transilvăneni și in special cea săsească au tins spre o 
poziționare mai autarhică, refuzând influenţele dimprejur, fapt 
ce a fost de natură să le confere și lor, ca și în cazul folclorului 
românesc transilvănean, o anumită individualizare în raport cu 
centrele lor de referință. Astfel, despre structurile pentatonice 
caracteristice bogatului fond muzical secuiesc pe care l-a găsit 
în estul Transilvaniei, Bartok a presupus că s-au conservat 
intacte inca din trecutul îndepărtat, perpetuând ceea ce el a 
numit „stilul vechi al muzicii țărănești maghiare”?. În același 
sens arhaic a fost reperat localismul muzicii tradiţionale săsești, 
durabila ei cantonare în straturi mai timpurii ale repertoriului oral 
german (balade și bocete, în special în regiunea Bistriţei), chiar 
și după ce acestea încetaseră să mai circule în teritoriile 
germane (care cunoscuseră un mai intens proces de 
urbanizare, spre deosebire de Transilvania, unde a predominat 


1 Ulterior, Bartók a pus în legătură acest tip de cântare cu contextul 
mai larg al unor similare cântări de provenienţă arabă și persană. Vezi 
Bartok, p. 140-142. 

2 Bartok, p. 160-169. 

3 Bartok, p. 75-78. 

îndelung cultura agrară)”. În fine, un rol esențial, propagat până 
în prezent, le-a revenit și în Transilvania lăutarilor ţigani, care 
încă sunt percepuți drept intermediari principali între practicile 
muzicale folclorice ale românilor și cele ale maghiarilor. 

De mai bine de o sută de ani, neobosite, artificial 
întreținute de interese politice, iar uneori de-a dreptul nocive s- 
au dovedit dezbaterile polemice referitoare la superioritatea sau 
anterioritatea muzicii tradiţionale a unei anumite etnii 
transilvănene în raport cu celelalte. În principal încă e vorba 
despre contrapunerea muzicilor maghiare și a celor române, 
deci despre un procedeu eminamente conflictual ce presupune 
păguboase inflamări ale spiritelor extremiste mereu dispuse să 
pledeze, fără argumente prea solide, că „ceilalţi ne fură 
tradiţiile”. Abordările lucide și echilibrate nu prea abundă?, desi 
este evident că acolo unde convietuiesc mai multe popoare, 
timp de mai multe secole, nici culturile lor tradiţionale nu se pot 
făuri separat, ci prin inevitabile suprafețe de contact ce 
revelează, mai presus de orice pretenţie la supremație a 
vreunei componente etnice, identitatea compozită atât de 
specifică regiunii. 


1 Vezi Dénes Bartha, „Erdély zenetârtenete”, în A történeti Erdély, ed. 
Miklos Asztalés, Erdélyi Férfiak Egyesülete, 1936, p. 598, 599; și 
Ferenc László, „Siebenbürgen (auch Transsilvanien, deutsch fur 
rumanisch Transilvania oder Ardeal bzw. ungarisch Erdély)”, în 
Oesterreichisches Musiklexikon online, 2001, 
http://www.musiklexikon.ac.at/ml/musik_S/Siebenbuergen.xml. 

2 Un lămuritor dosar etnomuzicologic interetnic: „Transylvania: Music, 
Ethnicities, Discord”, în European Meetings in Ethnomusicology, 9th 
volume, ed. Marin Marian-Balasa, Romanian Society for 
Ethnomusicology, National Committee of the International Council for 
Traditional Music, Bucuresti, 2002, p. 4-165. Un compact disc unicat — 
prin faptul ca alătură, fără să apese si totodată fără sa dilueze 
deosebirile dintre ele, muzicile celor două etnii ardelene 
,competitoare” — a fost realizat de Speranţa Rădulescu, Costin Moisil 
și Steliana Mocanu: Romanian and Hungarian Music from Central 
Transylvania, CD 005 în seria Ethnophonie, Muzeul Ţăranului Român, 
București, 2002. 

Oarecum la fel de delicată se dovedește, în cazul 
Transilvaniei, o evaluare cuprinzătoare a străvechii moșteniri 
muzicale create sub patronaj ecleziastic. Policromia etnică și 
confesională a dat naștere, și în acest tip de repertoriu, unui 
permanent joc de interferenţe și delimitări, ce nu poate fi 
apreciat la justa lui dimensiune decât dacă fiecărei voci 
angajate i se acordă, pe cât posibil fără partinire, spaţiul legitim 
de desfășurare. E o abordare dificilă și riscantă, ce presupune 
din partea cercetătorului ieșirea din zona de confort a 
vocabularului de lucru dezvoltat de domeniul propriei școli 
nationale sau al propriei orientări confesionale. Studiul de fata 
ambitioneaza tocmai un astfel de tablou echidistant si 
integrator, pornind de la fundamentul medieval al culturii 
gregoriene și concentrându-se mai apoi asupra intersectărilor, 
paralelismelor și concurentelor create între muzicile bisericești 
transilvane în epoca principatului autonom (1541-1699), adică 
atunci când Reforma a determinat ramificarea pluriconfesională 
a policentrismului ce edificase până atunci tradiționala structură 
plurietnică a Transilvaniei. 

Înainte de orice, autorul mai ţine să își precizeze 
serioasele limite ale propriilor competenţe lingvistice și 
paleografice; nu încape îndoială că acestea l-au împiedicat să 
ajungă la acuratețea științifică definitivă. Dacă totuși s-a 
aventurat înspre acest ostenitor exercițiu de empatie culturală și 
confesională, vizând, oarecum de departe și indirect, o sinteză 
bibliografică ce nu-și revendică decât meritul onestitatii pe cât 
posibil mai conștiincioase, a făcut-o tocmai pentru că, în 
căutările sale, nu a mai găsit o astfel de abordare unificatoare, 
în măsură să pună benefic laolaltă rezultate obținute și expuse 
în spaţii de cercetare istorico-muzicologică distincte, mai putin 
interconectate decât ar fi de dorit. lată de ce, citit împreună cu 
studiul anterior publicat — care vizează o echivalentă tratare 
sinoptica a repertoriului laic și a compozitorilor transilvăneni 
reprezentativi, majoritatea etnici sași, din aceeași perioadă 
premodernă -, acest text s-ar dori receptat si ca o binevoitoare 
invitaţie adresată de autorul său celor mai indrituiti decât el sa 
muncească la conturarea (de preferință, colectivă) a unei mult 
dorite și necesare istorii muzicale cuprinzătoare a Transilvaniei. 

Scoala capitulară de la Cenad — 
prima instituţie de educație muzicală 


În februarie 1015, monahul benedictin Gerard de 
Sagredo, abate al mănăstirii San Giorgio din Veneţia, a pornit în 
pelerinaj spre Tara Sfântă. O furtună s-a abătut însă asupra 
corabiei cu care plecase la drum, silindu-l să acosteze pe 
țărmul unei insule din apropierea Istriei. Aici, abatele Rasina, un 
prieten vechi din timpul studiilor, îl convinge să devieze o vreme 
din drumul său spre lerusalim și să-l însoțească în schimb la 
curtea regală din Panonia: „nicăieri pe lume nu s-ar putea găsi 
un loc mai prielnic câștigării sufletelor pentru Domnul”. Gerard 
ajunge la Pecs, unde predicile lui atrag imediat atenţia; 
numindu-l „stăpân al cuvântului” și fiind convinși că „un cleric de 
asemenea calibru nu a mai vietuit prin ţinuturile noastre”, doi 
prelați ai locului îl roagă să nu-și continue călătoria si să 
accepte o întrevedere cu regele Stefan. Se spune că, pentru a-l 
face pe ilustrul oaspete venetian să cedeze invitatiei de a 
rămâne în Ungaria, suveranul de curând creștinatului regat 
maghiar l-a întâmpinat nu doar cu promisiunea de a-l numi 
episcop, dar și cu o ameninţare voalata: „Tu la lerusalim nu te 
mai duci, pentru că nu îţi dau voie”. Noua misiune a lui Gerard — 
aceea de praedicacione et conversione Ungarorum — devenea 
astfel cât se poate de clară și inevitabilă, iar între atribuţiile 
presupuse de aceasta se pare că a intrat și instruirea tânărului 
principe Emeric’. 


1 Abatele Rasina, episcopii Maurus de Pécs si Anastasius de 
Pécsvárad, respectiv regele Stefan | citați de Șerban Turcuș, Sfântul 
Gerard de Cenad sau despre destinul unui venetian în jurul anului o 
mie, Editura Carom, București, 2004, p. 75, 77. Vezi și Claudiu Călin, 
„De la Dieceza de Cenad la cea de Timișoara sau de la Gerard de 
Sagredo la Augustin Pacha. Un mileniu de istorie ecleziastică (1030- 
1919/1930)”, în Filosofia Sfântului Gerard de Cenad în context cultural 
și biografic, coord. Claudiu Mesaroș, JATE Press, Szeged, 2013, p. 
113-114. 

În 1023, după ce și-a încheiat munca de magister 
personal pe lângă moștenitorul tronului, Gerard s-a retras în 
mijlocul ținutului împădurit și neprielnic de la Bakony. Acolo a 
trăit ca eremit și și-a elaborat scrierile teologice, până când, în 
1028, a fost chemat de către rege să preia jurisdicţia episcopală 
asupra unei dieceze proaspăt înființate la Cenad. Aici, la 
confluența Mureșului cu Tisa, se afla fosta cetate Morisena, 
rebotezată acum dupa numele lui Chanadin, cel care 
condusese asaltul maghiar asupra acestei reședințe a ducelui 
Ahtum, căpetenie puternică, cu pretenţii de independenţă, sub 
stăpânirea căreia se aflase o formaţiune statală incipientă în 
mare măsură coincidentă cu arealul actual al Banatului. În 
1030, după sosirea aici a episcopului Gerard, un grup de 
„călugări greci care celebrau slujba după rânduiala și obiceiurile 
lor” într-o mănăstire ridicată odinioară de Ahtum, a fost 
strămutat de către Chanadin într-o altă mănăstire de rit bizantin, 
pe care noul comite al Cenadului o ridicase la Oroszlâmos (în 
actualul Banat sârbesc) pentru a-și celebra victoria. 
Strămutarea călugărilor ortodocși avusese loc pentru ca în 
vechiul lor lăcaș să poată fi aduşi călugări benedictini, alături de 
care episcopul Gerard a întemeiat, pe lângă mănăstire, și o 
școală capitulară. A putut fi difuzat astfel în mijlocul localnicilor 
modelul religios și cultural promovat de învățământul 
occidental, în cadrul căruia muzica, în calitatea ei de „artă 
liberală”, ocupa un loc de cinste. Mesagerii trimiși de episcop 
adunau copii ai familiilor băștinașe sau tineri venetici („teutoni, 
boemi, poloni, galitieni si alţii”), pentru a fi instruiți în arta 
gramaticii latine și a cântării gregoriene de către Walther, unul 
dintre cei zece canonici pastoriti de episcopul Gerard: „După ce 
acești copii au fost primiţi, i-a pus sub conducerea magistrului 
Walther, dându-le o casă proprie pentru aceasta și instruindu-i 
în știința gramaticii și a muzicii”!. Când primii treizeci au 


1 Quibus susceptis, eos sub manu magistri Waltheri constituit, dans 
eis unam domum ad haec aptam, ut eos scienciis gramaticae et 
musicae informaret”. Apud Remus Mihai Feraru, „Legenda Sancti 
Gerhardi episcopi si Deliberatio supra hymnum trium puerorum — 

terminat de învăţat /ectura si cantura, episcopul i-a hirotonisit si 
le-a încredințat parohii în întreaga dieceză a Cenadului, unde 
astfel a devenit posibil ca pe lângă fiecare edificiu ecleziastic 
mai important să funcţioneze, încă din secolul XI, câte o școală 
bisericească!. 

lată povestea celei mai vechi atestări documentare care 
s-a păstrat cu privire la existența unei forme de instrucţie 
culturală (și implicit muzicală) pe actualul teritoriu al României 
(nu doar al Transilvaniei). Ea se regăsește în Legenda Sancti 
Gerhardi episcopi, o amplă cronică medievală redactată la 
cumpăna secolelor XI și XII, al cărei caracter hagiografic 
impietează în unele pasaje asupra acuratetii istorice, dar a cărei 
importanţă, datorată tocmai întâietăţii sale cronologice, nu 
poate fi tăgăduită. Acest episod auroral apare relatat în 
majoritatea bibliografiei românești într-o cheie polemică, dacă 
nu chiar cu un deplasat subton naţionalist. Anume, se pretinde 
că, la venirea episcopului Gerard în cetatea Cenadului, 
strămutarea călugărilor greci nu s-a petrecut în mod pașnic, ci 
ei au fost de-a dreptul alungaţi, fapt ce nu poate fi în niciun caz 
dedus din tonul perfect neutru folosit în Legenda Sancti 
Gerhardi pentru relatarea episodului respectiv. 

Desigur, implantarea civilizaţiei ecleziastice de rit latin a 
constituit o componentă esenţială în demersul de supunere a 
Transilvaniei sub sceptrul celui care în prima zi a noului mileniu 
fusese proclamat „rege apostolic al Ungariei”. De altfel, 
organizarea administrativă a noilor teritorii cucerite s-a făcut, ca 
și în cazul Cenadului, tocmai prin intermediul episcopiilor 


două izvoare fundamentale pentru istoria Banatului în prima jumătate 
a secolului al XI-lea”, în Filosofia Sfântului Gerard de Cenad în 
context cultural și biografic, p. 150. 

1 Vezi Octavian Lazăr Cosma, Hronicul muzicii românești. Volumul I: 
epoca străveche, veche si medievală, Editura Muzicală, Bucuresti, 
1973, p. 126; Călin, „De la Dieceza de Cenad la cea de Timișoara”; 
Elena Maria Sorban, ,L’education musicale dans la Transylvanie 
medievale”, Studia Universitatis Babeș-Bolyai, Musica 2/LXI (2016), p. 
33-34. 

catolice, a căror institutionalizare a avut deci prioritate. Dar e 
cale lungă de aici și până la a atribui primilor suverani creștini 
maghiari o politică activă de combatere a „păgânilor, ereticilor şi 
schismaticilor”, politică ce avea să devină o realitate ofensivă 
abia peste secole, după căderea Constantinopolului sub 
cruciații occidentali (1204) si mai ales odată cu preluarea 
coroanei maghiare de către dinastii străine (după 1301). În 
definitiv, din 1030, anul întemeierii episcopiei sfântului Gerard la 
Cenad, și până la Marea Schismă mai trebuia să treacă încă 
aproape un sfert de veac, iar inexistența, la acea vreme, a 
vreunei rivalități confesionale notabile între ritul latin si cel 
bizantin poate fi confirmată de mai multe aspecte. De pildă, 
prima biserică sfinţită de Gerard în noua sa episcopie a fost 
tocmai aceea ortodoxă de la Oroszlamos, unde fuseseră 
strămutați călugării greci; apoi, regii arpadieni au sprijinit 
construirea de mănăstiri ortodoxe în tot regatul Ungariei, ba 
chiar nu de puţine ori s-a întâmplat ca unele mănăstiri catolice 
să fie ocupate și refăcute ca mănăstiri de rit grecesc, tocmai 
pentru a valorifica spaţii sfintite care altfel ar fi rămas în 
paragină!. 

Bineînţeles însă că, pe termen lung, pe măsură ce 
ordinea catolică a regatului ungar a căpătat o tot mai 
pronunţată tentă misionară, concurenţa dintre cele două biserici 
s-a transformat într-o confruntare a cărei parte câștigătoare nu 
putea fi decât aceea care beneficia de toate avantajele 
(resurse, privilegii, donaţii) rezultate din susţinerea oficială 
oferită de structurile statale. lată de ce și atestările 
documentare referitoare la viata muzicală din Transilvania 
medievală favorizează, atât ca preponderență cantitativă, cât și 
ca prioritate cronologică, cântarea gregoriană propagată de 
biserica apuseană. Căci încă de la primele incursiuni ale 
regalității maghiare, provincia transilvană a fost integrată, 
deodată cu Ungaria proaspăt convertită la creștinismul catolic, 


1 Vezi argumentatia lui Claudiu Călin, „Prezenţa călugărilor greci la 
Cenad în sec. al XI-lea și transferarea lor la Orszlamos/Banatsko 
Arandelovo. O pseudo-dispută”, Morisena 1 (2016), Cenad, p. 7-8. 

în cadrul omogen structurat al culturii muzicale ecleziastice de 
tip occidental. Din acest punct de vedere, școala capitulară de 
la Cenad trebuie văzută ca făcând parte — alături de instituții 
similare atașate episcopiilor de la Székesfehérvar, Esztergom, 
Pannonhalma, Vâcz, Veszprem, Nagyvârad (Oradea), Nyitra — 
dintr-un sistem de școlarizare uniform răspândit pe tot cuprinsul 
regatului. De altfel, luând în considerare și numărul mare de 
școli parohiale ce au împânzit Transilvania, în centre urbane 
comerciale! și aproape concomitent și la sate, se poate 
certifica însemnătatea deosebită care s-a acordat insusirii 
scrisului si cititului muzical. A constituit chiar o particularitate a 
regiunii faptul că asimilarea cântărilor gregoriene reprezenta nu 
doar o componentă esenţială a educaţiei în spiritul religiei 
creștine, ci totodată atinsese o largă adresabilitate: spre 
deosebire de alte tradiţii europene, în cadrul cărora cântarea 
corală tinea de un domeniu specializat, iar prezenţa scolarilor în 
corurile monastice era în unele cazuri chiar interzisă, în Ungaria 
și în Transilvania în schimb, toată comunitatea elevilor lua parte 
la practica corală liturgică de cel puţin două ori pe zi (în timpul 
missei și vecerniei). Nivelul ridicat al alfabetizării muzicale atins 
printr-o asemenea abordare „democratică” — răspândită de la 
catedrale episcopale până la parohii sătești — a pus bazele unei 
culturi comune și unitare: „orice om umblat pe la școală avea 
insusita o parte considerabilă a repertoriului gregorian, îl putea 
practica, cunoștea și notatia’’. În plus, multi clerici catolici 
transilvăneni, în special sași, s-au simțit astfel ambitionati să-și 
continue studiile la universități europene (la Paris, Bologna, 
Padova, Roma sau Venetia) și, odată incununati cu prestigiul 
gradelor de baccalaureus, magister sau doctor, să se întoarcă 


! La Sibiu e atestată o școală în 1380, iar la Brașov preda, în 1388, un 
anume Theodoricus scholarem succentor. 

2 La Juc, lângă Cluj, o domus scholaris este menţionată în 1332, iar la 
Costău și Beiu, lângă Orăștie, în 1334. 

3 Sorban, „L'education musicale dans la Transylvanie medievale”, p. 
45. Vezi si Jean Sinor, „Hungarian Contributions to Music”, Hungarian 
Studies 12, 1-2 (1997), p. 126. 

și să contribuie la o și mai înfloritoare evoluţie a școlilor 
capitulare transilvănene (fapt din nou diferit fata de contextul 
occidental, unde frecventarea studiilor superioare a determinat 
declinul școlilor bisericești)”. 


Frontiera sud-estică a culturii muzicale gregoriene 


Având în vedere faptul că în fiecare dintre cele 
aproximativ 1150 de lăcașuri de cult catolic răspândite în 
Transilvania era nevoie de minimum 4-6 codice liturgice, fondul 
documentar rămas disponibil are dimensiuni mai degrabă 
modeste: în cea mai cuprinzătoare și sistematică cercetare a 
repertoriului gregorian de uz transilvan?, Elena Maria Sorban 
catalogheaza 33 de codice liturgic-muzicale si 14 codice 
liturgice (11 missale, 11 graduale, 7 psaltiri, 7 breviare, 3 
antifonare, 1 vigilia’, 1 nocturnal, 1 intonarium, 1 lectionarium, 3 
liber cantualis și 1 liber pontificalis), păstrate la Alba lulia, Sibiu, 
Brașov, Miercurea Ciuc și Budapesta. Chiar dacă puţin 
numeroase, aceste manuscrise muzicale au permis totuși 
sesizarea câtorva tradiții locale, diferenţiate în funcţie de 
modurile în care a fost receptată răspândirea printre unguri și 
sași a diverse ordine monastice. 

Astfel, preluarea transilvana a tradiției maghiare este 
atestată încă din perioada cuceririi (sec. XI-XII), când primele 
cărți liturgice, trimise de la arhiepiscopia din 
Strigoniu/Esztergom, au ajuns la episcopia din Alba 
lulia/Gyulafehérvar, fondată în 1009. În această etapă istorică 


1 Sorban, ,L’education musicale dans la Transylvanie medievale”, p. 
40. Vezi și O. L. Cosma, p. 127. 

2 Elena Maria Sorban, Muzica gregoriană în Transilvania medievală, 
teză de doctorat, Academia de Muzică „Gheorghe Dima’, Cluj- 
Napoca, 2000, cap. 3.2.1.2. 

3 Acest manuscris din 1507 a fost transcris și studiat în detaliu tot de 
către Elena Maria Sorban, în Vigiliale (MDVII), Editura Muzicală, 
București, 1986. 

timpurie, regalitatea s-a sprijinit masiv pe clerici misionari veniţi 
din afară, așa că un dialect muzical maghiar, precum și un 
sistem propriu de notație neumatica au devenit sesizabile abia 
după faza de asimilare nefiltrată local a unui repertoriu liturgic 
deja consolidat. Cei mai importanţi propagatori ai acestei tradiţii 
au aparținut primului ordin monahal vest-european ajuns în 
Ungaria — ordinul benedictin (chiar episcopul Gerard de Cenad, 
cel care a orientat politica ecleziastică a regelui Ștefan |, 
provenea, după cum s-a văzut, dintr-o mănăstire benedictină 
venețiană). Reprezentarea lui transilvană s-a concentrat la Cluj 
și în împrejurimi; chiar dacă nu s-au păstrat decât insuficiente 
fragmente ale unor manuscrise muzicale benedictine redactate 
la Cluj-Mănăștur, rolul istoric semnificativ al abației benedictine 
înființate în secolul XI rămâne documentat mai ales prin 
durabila ei activitate notarială, echivalentă doar cu aceea 
desfășurată la episcopia din Alba lulia’. 

Spre deosebire de tradiția maghiară, configurată printr-o 
amplă imprumutare și adaptare a canoanelor gregoriene de 
origine lombardă, tradiția săsească și-a afirmat de la bun 
început și și-a menţinut, fără prea multe modificări, chiar și 
după Reforma luterană, specificul datorat înscrierii în aria de 
influență a locurilor de obârșie. Cu menţiunea că identificarea 
precisă a regiunii lor de provenienţă rămâne mai degrabă o 
dezbatere deschisă, nesatisfăcător elucidată nici de către 
cercetarea istorică, s-a putut totuși propune drept cel mai 
probabil faptul că primii coloniști germani au adus cu ei, în 
secolele XII-XIII, modelul renan de slujbă catolică, precum și 
cântări gregoriene provenite din Luxemburg și Palatinat. În 
timp, ei au imprimat acestui repertoriu o amprentă proprie, 
deosebită de tiparele originare, înglobând unele trăsături ale 
ritului maghiar de Strigoniu sau de Kalocsa (sesizabile 
îndeosebi în unele versuri și secvenţe aleluia ce aparţin de 
cântările intermediare închinate hramurilor sfinţilor), precum și 
formulări specifice zonei și vremurilor, absente din codicele 


1 Sorban, Muzica gregoriană în Transilvania medievală, cap. 2.2.1, 
3.4, 3.5; O. L. Cosma, p. 120; Sinor, p. 125. 

central-europene comparabile (de pildă, secvenţe cu rugăciuni 
„a turcorum rabie”, deci pentru izbăvirea de „furia turcilor”). S-a 
mai presupus, de asemenea, influența școlilor liturgice 
austriacă și bavareză, pe baza cunoașterii faptului că în 
bibliotecile săsești s-au păstrat, altădată, codice copiate în 
secolele XIII-XV în părţile Austriei de Jos si Nurnbergului. 
Diferentiata și paleografic prin adoptarea notatiei gotice de 
Metz, tradiția săsească a cântării gregoriene rămâne, în orice 
caz, tradiţia cel mai bine particularizată și documentată din 
peisajul catolicismului transilvan”. 

Pe lângă aceste două tradiţii locale, cultura muzicală 
gregoriană a mai fost bine reprezentată în Transilvania de 
numeroase alte ordine monahale occidentale: cistercienii si 
premonstratensii (desprinsi, înainte de anul 1100, din ordinul 
benedictin și stabiliți în zonă în prima jumătate a secolului XII), 
augustinii (așezați în jurul anului 1300 la Alba lulia si la Dej), 
paulinii (ordin de geneză ungară, iniţiat în 1225 de către 
episcopul Bertalan din Pécs, larg răspândit în centrele 
transilvane). Moștenirea propriu-zis muzicală a acestor ordine 
rămâne însă a fi conturată numai din relatările istorice, întrucât 
codice nu s-au mai păstrat decât ca urmare a activităţii 
desfășurate de călugării predicatori-cerșetori: franciscanii 
(stabiliți în Ungaria încă din timpul vieţii sfântului fondator, iar în 
Transilvania în jurul anului 1260, când este atestată intrarea în 
custodie franciscană a patru mănăstiri din Bistriţa, Sibiu, 
Orăștie si Târgu Mureș) si dominicanii (așezați mai întâi, între 
1228 şi 1300, în Târgu Mureș, Cluj, Sighișoara si Alba lulia, 
răspândiți mai apoi, asemenea franciscanilor, în întreg arealul 
transilvan și peritransilvan). Prin faptul că au adoptat ritul curial 
(al Curţii papale) și, respectiv, ritul carolingian (de tradiţie 


1 Sorban, Muzica gregoriană în Transilvania medievală, cap. 2.4, 3.4, 
3.5; O. L. Cosma, p. 120-121; Radu Constantinescu, „Muzica în 
Transilvania. 1438-1648”, Studii de muzicologie XVII, Editura 
Muzicală, București, 1983, p. 144; Wolfgang Sand, Brașov. Viaţa 
muzicală a unui oraș multicultural de la începuturi până la 1918, 
Gehann Musik Verlag, 2004, cap. 2.2.1. 

franceză), al căror tipic muzical l-au propagat prin intermediul 
notatiei impuse cu timpul drept sistem standard de consemnare 
a cântării gregoriene (notația cvadrată sau „romană”, de 
provenienţă italică și franceză), aceste două ordine monastice 
au asigurat integrarea regiunii transilvane într-o rețea muzicală 
și liturgică de dimensiuni pan-europene. Influente în acest sens 
s-au dorit a fi și activitatea de convertire desfășurată în mijlocul 
cumanilor și valahilor ortodocși (încredințată franciscanilor în 
1278, prin decret papal) și misiunea de inchizitori ai ereticilor 
(încredințată în 1327 dominicanilor, revocată temporar in 
favoarea franciscanilor, reconferită ulterior dominicanilor)'. De 
altfel, există unele mărturii documentare în măsură să ateste 
tangentele durabile ale românilor cu muzica gregoriană; e o 
tendință sesizabilă îndeosebi în perimetrul Moldovei, unde au 
existat lăcașuri catolice (la Milcov, Baia, Siret, Bacău) fondate 
de franciscani și dominicani: din manuscrisul 5231 păstrat la 
Biblioteca Academiei Române se poate deduce practicarea 
iubilatiilor gregoriene la Hârlău, în anul 13842; iar din Codex 
Bandinus, memoriul arhiepiscopului Marco Bandini referitor la 
catolicii moldoveni, rezultă că în cadrul unei procesiuni catolice 
desfășurate la lași, în anul 1645, au putut fi auziti copii cântând 
„cu lămuritoare voce Gloria in excelsis Deo”. 

Spre deosebire de ordinul dominican, care a funcţionat 
până în a doua jumătate a secolului XV, cel franciscan s-a 
dovedit nu doar mai durabil, ci și mai creator: a reușit să 
supraviețuiască chiar și în condiţiile în care, la sfârșitul secolului 
XVI, în timpul ocupaţiei otomane și apoi al supremației politice 


1 Sorban, Muzica gregoriană în Transilvania medievală, cap. 2.2.1, 
2.2.6, 2.2.7. 

2 Cristian C. Ghenea, „Creaţii muzicale în veacurile trecute”, Muzica, 
București, 5-6 (1964), 63; O. L. Cosma, p. 119. 

3 „puer septennis gratioso vultu, corona redimitus, valachice clara 
voce accinebat: Gloria in excelsis Deo”. Apud George Breazul, 
Patrium Carmen. Contribuţii la studiul muzicii românești, Editura 
Scrisul Românesc, Craiova, 1941, p. 22. Vezi şi O. L. Cosma, p. 244- 
245; Sorban, Muzica gregoriană în Transilvania medievală, cap. 2.9. 

protestante, în custodie franciscană a ajuns să se mai afle o 
singură mănăstire transilvana, cea de la Sumuleu- 
Ciuc/Csiksomly6. Acest lăcaș (ctitorit cel mai probabil în 1442, 
cu sprijinul voievodului lancu de Hunedoara) a rămas cu atât 
mai important pentru prezenţa gregoriană în Transilvania, 
întrucât aici a activat călugărul erudit Joannes Kajoni (1629- 
1687), fondator al singurei tipografii catolice de pe teritoriul 
principatului transilvan (până în 1726, când iezuiţii au deschis o 
alta la Cluj), de care s-a folosit pentru a alcătui și edita peste 
douăzeci de lucrări in cele mai variate domenii: de la cărți de 
rugăciuni sau de poezii în limbile latină și maghiară până la un 
ierbar, un alfabet secuiesc și un calendar liturgic. Majoritatea 
codicelor sale au fost însă antologii muzicale, dovedind o 
permanentă preocupare de a inventaria cât mai numeroase 
piese de ordinariu gregoriene și cântece populare religioase ale 
epocii, unele aplicate asupra scriiturii, inedite pe atunci, cu bas 
cifrat. Chiar prima carte ieșită de sub teascurile tiparnitei din 
Șumuleu a fost, în 1676, un Cantionale Catholicum, de departe 
cea mai cuprinzătoare colecţie muzicală a catolicismului 
transilvan. Timp de mai bine de trei decenii, Kajoni a adunat 
între coperţile acestui tom masiv nu mai putin de 820 de texte 
ale unor cântece religioase maghiare și latine; nu a inclus, deci, 
și notația muzicală, ci s-a limitat să facă trimiteri ad notam, în 
cazul fiecărui text, la titlurile melodiilor consacrate de practica 
cultului. De asemenea, preluând structura celor mai multe 
colecţii similare din secolele XVI-XVII, a organizat întregul 
volum în trei parti: mai întâi, cântece religioase destinate tuturor 
sărbătorilor de pe parcursul anului liturgic; apoi laude, parafraze 
ale psalmilor și misse de sanctis și de tempore; în fine, cântece 
funebre, vesperale, litanii și două patimi. Acest cantional a venit 
de fapt în întâmpinarea nevoii de supraviețuire confesională pe 
care principalele comunităţi de maghiari catolici din zonă (secuii 
din estul Transilvaniei și etnicii maghiari din Moldova vecină, 
așa-numiții ceangăi) au  resimţit-o în contextul întăririi 
protestantismului. Faptul e probat de reeditările multiple de care 
a avut parte Cantionale Catholicum de-a lungul timpului, de 

încorporarea lui durabilă și profundă în zestrea identitară a 
secuimii și a ceangăilor!. 

Odată cu revitalizarea catolicismului, impulsionată de 
intrarea Transilvaniei sub stăpânire habsburgică, mănăstirile 
franciscane au revenit în prim-plan, iar practicarea cântării 
gregoriene în aceste lăcașuri a fost atestată documentar chiar 
până la începutul secolului XVIII. Este notabil în această 
privință un gradual redactat în 1730 la mănăstirea din Vințu de 


10 a doua ediţie a apărut în 1719, sub îngrijirea lui Ágoston Balas, cu 
scopul de a suplini exemplarele deja epuizate ale primei ediţii, dar si 
pentru a opera unele „corecturi” menite să contracareze acuzaţiile de 
erezie care i se aduseseră lui Kajoni în virtutea opțiunii lui 
„ecumenice” de a include în cantional și cântece protestante. În 
1806), Rafael Andrasi a adus schimbări și adăugiri substanţiale atât în 
privința conținutului (a preferat cântările în limba maghiară, dintre cele 
latine nepăstrând decât opt), cât și în modul de ordonare a pieselor, 
ce pare să trădeze o influenţă pietistă. Cea de-a patra ediţie, tipărită la 
Sfântu Gheorghe în 1921 de către institutorul și cantorul Jânos Baka, 
este și mai diferită: nu conţine decât un imn latin, „Tantum ergo”, 
pagina de titlu nu mai face nici măcar o aluzie la cantionalul initial si 
nici la calitatea lui Kajoni de prim compilator. Se distinge însă prin 
faptul că include note muzicale, însoţite chiar și de acompaniamente 
pentru orgă și de variante armonizate la patru voci. Reconstituirea 
muzicală definitivă, realizată pe baza consultării aprofundate de cărți 
manuscrise și în urma unor expediţii etnografice în Moldova și în 
Ținutul Secuiesc, îi aparţine lui Pal Peter Domokos: ...edes hazámnak 
akartam szolgálni... [...dulcea mea patrie am vrut s-o slujesc...], Szent 
Istvân Târsulat, Budapesta, 1979. Recent, a fost redescoperită și 
publicată în ediţie critică sursa melodică principală a textelor din 
Cantionale Catholicum, așa-numitul manuscris Deâk-Szentes, intitulat 
astfel după numele celor doi călugări franciscani în posesia cărora s-a 
aflat (autorul propriu-zis e necunoscut). Datând din jurul anului 1774, 
este conceput ca un fel de anexă specializată, destinată cantorilor (iar 
nu enoriașilor), la a doua ediţie a cantionalului. Vezi Kővári Reka, A 
Deâk-Szentes kézirat / The Deâk-Szentes Manuscript, Magyarok 
Nagyasszonya Ferences Rendtartomâny, MTA Bâlcseszettudomânyi 
Kutatóközpont, Budapesta, 2013, http://real.mtak.hu/10054/. 


38 


Revista MUZICA Nr. 5 / 2022 


Jos (păstrat în prezent la Biblioteca Batthyaneum din Alba 
lulia); apar în acest manuscris două cântece gregoriene — un 
alleluia și o antifonă — scrise pe un același text închinat 
Sfântului loan de Capistrano (1386-1456, canonizat în 1690), 
călugărul și inchizitorul franciscan care a organizat ramura 
observantă a ordinului său monastic și a luptat alături de lancu 
de Hunedoara în cruciada de la Belgrad, contribuind cu carisma 
sa misionară la îmbărbătarea soldaţilor. Prin tematica abordată, 
cele două piese ar putea fi așadar înscrise în descendența 
puternicei tradiții europene inițiate de Missa contra paganos, 
compilată în aceeași perioadă de glorie a rezistenţei anti- 
otomane (1453-55) și confirmată papal în 1470. Pe de altă 
parte, conținutul lor muzical respectă modelele formale ale 
genurilor respective, înscriindu-le de fapt în practica foarte 
uzitată a contrafacturilor, de o mai redusă originalitate muzicală. 
Prin însăși contemporaneitatea lor cu barocul deja afirmat în 
instituțiile ecleziastice europene, ele atestă însă un caz unic în 
ansamblul repertoriului gregorian central-european, dovedind 
„viabilitatea târzie a gregorianului transilvan”. 

De altfel, se impune relevat, ca o observaţie generală, 
decalajul deopotrivă temporal și stilistic între arealul gregorian 
vestic și cel estic: faza culminantă a acestui repertoriu s-a 
manifestat în Transilvania abia în secolul XV, adică atunci când 
în Occident se afla deja la apogeu polifonia renascentistă (care 
avea să pătrundă în cultura transilvană abia în secolul următor). 
lată de ce este adecvată catalogarea muzicii medievale 
transilvănene drept frontieră sau extremitate sud-estică a 
culturii muzicale gregoriene?, în sensul în care creativitatea 


1 Sorban, Muzica gregoriană în Transilvania medievală, cap. 3.5, 
4.2.4; si, pentru analiza detaliată a celor două cântece, Sorban, „The 
Medieval Anti-Ottoman Combat and Its Emblematic Figure Saint 
loannes da Capistrano in Late Transylvanian Franciscan Plainchant”, 
Musicology Today 8, 32 (2017), p. 207-217, 
http://www.musicologytoday.ro/32/studies1.php. 

2 „das sud-dstliche Grenzgebiet der Gregorianik (Choral)”. László, 
„Siebenburgen”. 

regională în acest domeniu s-a manifestat aici prin preluări și 
continuări tardive ale practicii deja consolidate în Europa 
apuseană. 


Scurt cadru istoric: fundamentarea ţării 
celor trei „naţiuni” și a celor patru „religii” recepte 


În urma înfrângerii nimicitoare suferite de regatul 
maghiar în bătălia de la Mohacs (1526), integritatea sa 
teritorială a fost compromisă definitiv, căci atunci a prins contur 
împărțirea bazinului carpatic în trei domenii de guvernare: 
partea centrală și sudică a fost revendicată de către Imperiul 
Otoman, urmând ca în 1541 să se transforme în Pașalâcul de 
la Buda și să dăinuie astfel, timp de 150 de ani, într-o totală 
subordonare economică, socială și religioasă; rămășițele asa- 
numitei „Ungarii Regale” — cuprinzând fâșii teritoriale în nord, 
dincolo de Dunăre (Ungaria de Sus, Slovacia de astăzi), câteva 
comitate vestice si, in sud, parti din Croatia — au fost 
revendicate si guvernate drept provincii austriece; in fine, 
treimea estica a regatului schilodit, insasi Transilvania, a 
supraviețuit, tocmai prin subordonarea ei mai degrabă 
demonstrativă și formală fata de Poarta Otomană, ca fortăreață 
cvasi-independentă, ca tara-nucleu în care şi-a putut găsi un 
ultim refugiu conştiinţa juridico-politică a natio Hungarica, iar 
mai apoi mișcarea naţională ce a decurs din această conştiinţă. 
Principii transilvăneni s-au afirmat ca apărători consecventi ai 
drepturilor nobilimii din Ungaria Superioară în fata Casei de 
Habsburg, iar succesiunea lor a durat mai bine de un secol, 
până la pacea forțată de la Satu Mare (1711), când Transilvania 
a fost recucerită și a redevenit parte din Ungaria reîntregită 
astfel, însă sub domnie habsburgică. 

Un refugiu în Transilvania autonomă și-au găsit nu 
numai libertăţile maghiare, ci și libertăţile religioase care au 
cunoscut aici o densitate a proliferării aproape unică în Europa 
vremii. Convertirea la protestantism a primului principe 
transilvan, loan Sigismund Zápolya, a determinat 
redirectionarea politicii oficiale înspre un așa-numit regim al 

tolerantei, care cu timpul s-a dovedit deosebit de fertil pentru 
solida și relativ pașnica înrădăcinare transilvană a patru recepta 
religiones: oficializarea luteranismului a fost decretată în 1550, 
Dietele din 1557 și 1558 au legiferat mai apoi dreptul 
comunităţilor de a opta între religia veche (catolicism) și cea 
nouă (luteranism), acestora urmându-le în 1564 recunoașterea 
calvinismului, iar în 1568 a diferitelor feluri de unitarianism. Cu 
timpul, suprapunerea acestei multistratificări religioase a tins să 
coincidă cu harta delimitărilor dintre starile-natiuni; mai ales în 
virtutea propagandei reformate pentru traduceri ale serviciului 
divin și ale Bibliei în limbile vernaculare, fiecare comunitate 
lingvistică nou convertită și-a întărit treptat conștiința propriului 
specific etnic, particularizat tocmai în funcţie de criteriul 
confesional. Cei dintâi si cei mai coerenti din acest punct de 
vedere au fost sașii: în 1547, când cărturarul umanist Johannes 
Honterus din Brașov a redactat și a răspândit pretutindeni în 
țară (atât în Pământul Crăiesc, cât şi în comitate) un 
Kirchenordnung aller Deutschen in Siebenbürgen, a fost 
reglementată adeziunea practic in corpore a comunității 
germane la confesiunea luterană. În 1556 s-a înființat si la Cluj 
o biserică evanghelică (luterană) cu limbă liturgică maghiară, 
prin alegerea episcopului Franz David Hertel (cunoscut mai 
apoi, ca gânditor și predicator protestant, sub numele de 
Ferenc David). Deja în 1559, acest influent cleric a trecut la 
crezul reformat (calvin), iar în 1568, după intense dispute 
teologice desfășurate public, cu susţinerea principelui loan 
Sigismund, a instituit orientarea unitariană. Ca urmare, stările- 
națiuni maghiară și secuiască s-au împărţit, în marea lor 
majoritate, între calvinism si unitarianism. Anterior integral 
catolice, toate segmentele privilegiate ale populaţiei din 
Transilvania au devenit așadar, în proporţie covârşitoare, 
protestante, veghind în permanenţă la garantarea nemijlocită a 
dreptului fiecăreia de a-și practica propria religie. Ortodoxiei 
,schismatice” i-a lipsit în schimb forța politică necesară pentru a 
se afirma la rândul ei drept religie receptă, întrucât apartinatorii 
ei — majoritatea demografică relativă a românilor — nu 
formaseră prin tradiție o naţiune care să beneficieze de 

reprezentare în sistemul juridic transilvănean al stărilor. În plus, 
nu trebuie uitat faptul că faimoasa „toleranță” a conducerii 
statale transilvane (predominant calvină) a însemnat nu de 
puţine ori și o discriminare copioasă a catolicismului, chiar 
dacă, oficial, acestuia îi fusese rezervat un loc bine stabilit între 
religiile recepte. Este o rivalitate explicabilă nu numai pe baze 
confesionale, ci și ca o reacţie la agresiva politică habsburgică 
de recatolicizare și prigonire împotriva protestanților din Ungaria 
Regală. 


Primele tipărituri muzicale — 
Cronica lui Tinódi si Odele lui Honterus 


Din moment ce prozelitismul reformat și-a bazat 
acţiunea pe răspândirea tiparului, un mediu religios atât de 
primitor precum cel favorizat, în decursul secolelor XVI-XVII, în 
principatul autonom al Transilvaniei, a cunoscut o înflorire fără 
precedent în ceea ce privește cultura cărții. Animati de dorința 
de a răspândi spiritul umanist european și învăţăturile 
propovăduite de noile curente religioase, unii tineri savanți 
întorși din centrele reformate germane s-au lansat într-o muncă 
prolifică de tipografi, punând astfel în funcţiune principalele 
motoare culturale ale tânărului stat transilvan. Primele tipărituri 
muzicale au emanat la rândul lor graţie acestei efervescente 
intelectuale declanșate de Reformă. 

Cel mai productiv centru editorial transilvănean a fost 
atelierul tipografic deschis la Cluj/Kolozsvâr în 1550 de către 
doi cărturari sași maghiarizați, întorși de la studii din Wittenberg 
— Gaspar Heltai (născut Kaspar Helth) și György (Georg) 
Hoffgreff. Acest prim atelier tipografic clujean fusese precedat 
de alte două tiparnite săsești înființate la Sibiu (în 1528, de 
către Lukas Trapoldner) și la Brașov (în 1533-1535, de către 
Johannes Honterus). l-a mai urmat o altă tiparnita notabilă, cea 
a familiei Hoffhalter, care a funcţionat, între 1564 si 1798, la 
Oradea și la Alba lulia. Practica oficinei de la Cluj s-a impus 
însă drept cea mai prolifică: 208 din totalul celor 242 de 

tipărituri produse de tiparnitele menţionate din Cluj, Sibiu și 
Brașov, si 115 din cele 134 de cărți maghiare! au ieșit din 
tipografia familiei Heltai. Totodată, modelul ortografic folosit la 
Cluj s-a dovedit si cel mai influent, căci după el s-au orientat toți 
tipografii care au editat scrieri maghiare în Transilvania. 

Dar ceea ce interesează aici e faptul că tipografia 
clujeană condusă de Heltai și Hoffgreff a impulsionat nu doar 
dezvoltarea literară a limbii maghiare, prin editarea primelor 
traduceri ungurești din Biblie și din alte opere laice, ci a mijlocit 
și publicarea contribuţiilor inaugurale la istoria muzicii culte 
maghiare. E vorba despre două colecţii de cântece apărute 
aproape concomitent, în jurul anului 1554: un Cantional editat 
de Hoffgreff, cuprinzând 17 versificări muzicale, în manieră 
exortativă, ale unor parabole veterotestamentare; și Cronica lui 
Sebestyén Tinódi Lantos, cuprinzând 23 de cântece, dintre care 
majoritatea narează evenimentele cele mai turbulente din 
luptele maghiarilor cu turcii, adăugându-le, în mod implicit sau 
explicit, comentarii politice, moralizatoare sau satirice. Că 
aparţine cadrului tematic ecleziastic (Cantional) sau celui laic 
(Cronica), un același gen poetico-muzical se regăsește 
ipostaziat în ambele colecţii; e cântecul istoric, posibil 
echivalent al baladei, al cântecului bătrânesc folcloric. 
Vehiculate de către menestreli rătăcitori, ce luaseră la pas, 
aidoma trubadurilor de altădată, teritoriul regatului defunct, 
aceste cântece eroice dobândiseră o proeminenta specială în 
acea epocă de restriște pentru existența maghiară. Imortalizând 
faptele de vitejie anti-otomană si oferindu-le astfel drept pilde 
de încurajare celor direct angajaţi în lupte, cavalerilor și 
soldaţilor de la frontierele regatului, cărora li se adresau în mod 
special, ele erau menite să întreţină spiritul „rezistenței comune” 


1 Restul cărţilor au apărut în limbile latină (103) si germană (5). 
Situaţie statistică expusă de Rita Csalla, „Cărţile vechi maghiare din 
secolul al XVI-lea în colecţiile Bibliotecii Batthyaneum din Alba lulia”, 
Buletinul Cercurilor Ştiinţifice Studențești 4 (1998), p. 161-169; 
http://diam.uab.ro/istorie.uab.ro/publicatii/colectia_bcss/bcss 4/22 cs 
alla.pdf. 


43 


Revista MUZICA Nr. 5 / 2022 


în fata asaltului otoman, să păstreze vie „forța vitală comună” si 
„aducerea aminte comună”. 

Tocmai întrucât s-a asigurat că, grație tiparului, 
cântecele sale vor putea supraviețui propriului mod de a le 
interpreta si isi vor extinde astfel influența asupra generațiilor 
următoare, Sebestyén Tinódi Lantos (cca. 1510-1556) a rămas 
consemnat drept cea dintâi personalitate componistică din 
istoria muzicii maghiare. Singură calitatea sa de prim si, multă 
vreme, unic beneficiar al consacrării tipografice l-a transformat 
în prototip al tuturor acelor rapsozi itineranti care au cutreierat 
prin Ungaria și Transilvania secolelor XVI-XVII. Pribegia sa 
artistică prin orașele și fortărețele asediate de turci a început în 
1541, imediat după cucerirea otomană a Budei și capturarea de 
către turci a nobilului Balint Török, patronul în slujba căruia se 
aflase până atunci ca virtuoz de curte. Faptul că metoda lui a 
constat în culegerea de informaţii de la fata locului, de la 
martorii care asistaseră la sau se confruntasera cu înaintarea 
armatelor lui Soliman Magnificul, a conferit credibilitate istorică 
relatărilor sale versificate și muzicalizate. Multă vreme Cronica 
sa chiar a fost evaluată aproape exclusiv din acest punct de 
vedere, sustinandu-se că are valoare strict documentară, și ca 
eventualele ei merite literare nu prind viata decât atunci când 
este cântată, iar nu doar citită. Căci, s-a spus, structura și 
desfășurarea textelor poetice par dirijate de logica melodică. În 
plus, ca o dovadă a superiorității cântecelor fata de suportul lor 


1 „There could have been no symbol, more timely, of the country torn 
into three parts, than common resistance, common vital force and 
common remembrance. It is in this spirit that the song literature of the 
sixteenth century commences”. Bence Szabolcsi, A Concise History of 
Hungarian Music, ediția a doua, adăugită, tr. Sara Karig, Fred 
Macnicol, Corvina Press, 1974, p. 24; 
http://mek.oszk.hu/02100/02172/html/index.html. 

2 Detalii despre un alt rapsod ardelean din secolul XVI, un anume 
Mihai Moldovai, dă Stefan Lakatos, „Contribuţii la muzica din 
Transilvania”, Studii de muzicologie XV, Editura Muzicală, București, 
1980, p. 232-236. 

literar, s-a subliniat faptul că stilul lor melodic a beneficiat de o 
largă circulaţie orală: „din moștenirea lui s-a hrănit în mod 
inconștient muzica populară a două secole”, așadar poate fi 
declarată drept incontestabilă contribuția acestuia la 
cristalizarea texturilor ritmico-melodice care s-au impus drept 
specifice folclorului maghiar’. Totodată, s-a mai observat 
pătrunderea acestor melodii vernaculare laice (transpuse însă 
pe texte sacre) în sfera liturgică, deci s-a stabilit contribuţia lor 
la fel de incontestabilă si la procesul protestant de 
autohtonizare a serviciului religios?. 

Pe de altă parte, nu poate fi negat faptul că în Cronica 
lui Tinódi este folosită o manieră foarte schematică și rigidă de 
notare (prin gravare în lemn) a liniilor melodice vocale. Chiar 
dacă e aproape certă interpretarea lor cu acompaniament de 
luth?, o perspectivă exactă asupra modului în care erau 
concretizate sonor rămâne imposibilă. Poate și de aceea 
recente cercetări maghiare au revalorificat consistenţa literară a 
colecţiei, accentuându-i fațete independente de substanţa 
muzicală. De pildă, complexitatea ornamentelor retorice și mai 
ales abundența erudita a acrostihurilor (atât în latină, cat și in 
maghiară) e de natură să fixeze concepţia literară (și literată) ce 
a stat la baza redactării. Alăturate notatiei muzicale, aceste 
procedee poetice conferă Cronicii lui Tinódi importanţa cuvenită 


1 „Tinódi (...), from whose heritage the people’s music of two centuries 
was unconsciously nourished’. „It can be said that on the whole the 
more modern Hungarian rhythmic and melodic textures were already 
‘preformed’ in the melodies of historic songs of the sixteenth century”. 
Szabolcsi, p. 28-29, 27. 

2 Vezi Julius Kaldy, A History of Hungarian Music, William Reeves, 
London, 1902, p. 21-22; Agnes Török, „Historical melodies in Galuss 
Huszâr's Hymnal of 1560”, Studia UBB Musica LVIII, 2 (2013), p. 49- 
64. 

3 Apelativul „Lantos”, adoptat cu mandrie de către Sebestyén Tinddi, 
înseamnă „lutist”, iar pe blazonul sau nobiliar (dobândit de la regele 
Ferdinand | de Habsburg, ca urmare a publicării Cronicii) figura lăuta. 

primului demers artistic maghiar care s-a dorit receptat în mod 
egal pe calea cântării și a lecturii”. 

Mai înainte însă ca Tinddi să-și fi publicat Cronica 
rimată la Cluj, la Brașov apăruse deja, în 1548, un alt text 
muzical laic deosebit de influent, primul de acest gen din 
întreaga Ungarie (nu doar din Transilvania). Este vorba despre 
o culegere de versuri latine si de piese vocale a quattro, a cărei 
destinaţie în primul rând didactică transpare atât din titlu — 
Odae cum harmoniis ex diuersis Poétis in usum Ludi literarij 
Coronensis decerptae [Ode cu armonii, din diferiţi poeţi, 
întocmite pentru uzul școlilor literare braşovene]? —, cât și din 
metoda de redactare: fragmentele din ode și imnuri ale unor 
poeţi clasici (Horaţiu, Virgiliu, Martial, Lactantiu, Ambrose, 
Prudentiu, Boetiu), dar și ale câtorva umaniști contemporani 
(Gundelius, Borbonius, Thymus, Luther) sunt tipărite separat 
de, iar nu sub notele muzicale, tocmai pentru a lăsa astfel în 
seama școlarilor potrivirea metrilor poetici antici pe suporturile 
ritmico-melodice adecvate. Asa se explică diferența dintre 
numărul total de texte (32) si cel de piese muzicale (21), 
diferenţă reflectată în faptul că primele opt şi ultimele trei pagini 
ale colecţiei conţin portative goale, a căror completare rămânea 
tot în sarcina elevilor. O altă particularitate editorială este 
notarea partidelor vocale nu prin suprapunere, ca în partiturile 
moderne, ci prin înşiruire integrală: fiecărei voci îi sunt 
rezervate câte două portative, urmându-și una celeilalte în 
ordinea tradițională — discant, tenor, alto si bas. 


1 Vezi Maria Dobozy, „Sebestyén Tinódi Lantos”, în Christian- Muslim 
Relations. A Bibliographical History. Volume 7 — Central and Eastern 
Europe, Asia, Africa and South America (1500-1600), ed. David 
Thomas, John Chesworth, Brill, Leiden, Boston, 2015, p. 338-339. 
Vezi si Stefan Lakatos, ,Vechi tiparituri muzicale la Cluj”, Muzica, 
Bucuresti, 11-12 (1954), p. 36-38; Cosma, p. 147-149. 

2 Volumul a fost reprodus în facsimil, transcris si amplu analizat, în 
versiune bilingvă (româno-germană), de către Gernot Nussbacher și 
Astrid Philippi, Odae cum harmoniis 1548 (Honterus), Editura 
Muzicală, Bucureşti, 1983. 

De fapt, prin funcţionalitatea și modul său de alcătuire, 
manualul brașovean de ode corale se alătură unei serii întregi 
de publicaţii croite după același calapod, răspândite în prima 
jumătate a secolului XVI îndeosebi în arealul german. 
Cărturarul umanist Conrad Celtes, care preda la Viena arta 
poetică și retorica antică, a iniţiat acest curent atunci când l-a 
încurajat pe discipolul său Petrus Tritonius să elaboreze o 
translare muzicală cât mai fidelă a scandării prozodice latine. 
Altfel spus, el chemase în sprijin potenţialul de sporită 
accesibilitate al practicii muzicale, pentru ca astfel să 
beneficieze de o împlinire cât mai temeinică ceea ce în sistemul 
de educaţie umanistă reprezenta un deziderat formativ 
fundamental - asimilarea elocintei antice. Din aceasta 
predominanta a eficienței pedagogice (si nu atât a valorii 
artistice) a rezultat simplitatea procedeelor corale adoptate de 
Tritonius în colecţia pe care a alcătuit-o la sugestia lui Celtes 
(Melopoize, 1507), pe versuri de Horaţiu. Respectând de altfel 
uzantele timpului, el a încredințat întotdeauna tenorului 
expunerile melodice, iar în modul în care a tratat celelalte voci 
s-a apropiat de tendința — deja generală in epoca — de 
dezvoltare a monodiei, căci le-a menţinut în matca polifoniei 
izoritmice (silabice). Modelul acesta a fost urmat de numeroase 
alte colecţii de cântece corale pe metri antici, rezultate la rândul 
lor din colaborări între profesori umaniști și muzicieni”. 

Și la realizarea colecției Odae cum harmoniis (care 
preia și prelucrează, fie integral, fie doar la nivel melodic, trei 
piese din lucrarea de referinţă a lui Tritonius) au concurat 
eforturile conjugate a doi autori: Johannes Honterus (1498- 
1549) — cel căruia colecţia îi este îndeobște atribuită și a cărui 


1 Vezi Romeo Ghircoiasiu, „O colecţie de piese corale din secolul XVI: 
Odae cum harmoniis de Johannes Honterus”, Muzica, București, 10 
(1960), p. 23, 25-26; Cosma, p. 199; Sonja Tréster, „Theobald Billican 
and Michaels ode settings in print. Notes on an exceptional 
transmission”, in Early Music Printing in German-Speaking Lands, ed. 
Andrea Lindmayr-Brandl, Elisabeth Giselbrecht, Grantley McDonald, 
Routledge, London & New York, 2018, p. 225. 

creativitate muzicală rămâne incertă - a jucat doar rolul 
editorului; mai mult ca sigur a cooptat colaborarea anonimă a 
unui coautor muzical, bănuit a fi chiar organistul și cronicarul 
Hieronymus Ostermayer, muzician și diplomat fruntaș al 
Brașovului din acea perioadă, despre care se știe că a fost un 
prieten apropiat al lui Honterus”. În orice caz, publicarea „odelor 
cu armonii” rămâne să fie înțeleasă drept concretizarea 
culminativă a locului de cinste pe care Honterus a dorit să îl 
acorde pedagogiei muzicale (pe lângă lecţiile de gramatică și 
de geografie) în proiectul său de reorganizare pe baze 
umaniste a școlii orășenești de limbă germană din Brașov. 
Tânărul cărturar avusese această inițiativă educativă de 
amploare încă din primul moment al reîntoarcerii sale din 
străinătate în orașul natal. Atunci, în 1533, centumviratul 
brașovean îl primise cu toate onorurile cuvenite celui deja 
consacrat peste hotare drept gramatician, cartograf, gravor si 
tipograf neîntrecut. În calitate de posesor al gradului academic 
de baccalaureus și al titlului superior de magister artium, 
acordate de Universitatea vieneză în 1522 și, respectiv, în 
1525; în calitate de profesor de latină al Universităţii Jagiellone 
din Cracovia, unde își publicase, în 1530, cele două opere 
majore (o Gramatică latină, reeditată in 14 ediţii, și o 
Cosmografie care până la sfârșitul secolului XVII s-a impus, 
prin cele 40 de retipăriri ale sale, drept manualul de geografie și 
de astronomie cel mai folosit în Germania şi Europa de Sud- 
Est); în calitate de savant umanist apreciat în influentele cercuri 
ale tipografilor și reformatorilor religioși din Basel, acolo unde 
scosese la rândul lui trei tipărituri proprii, între care prima 
reprezentare cartografică a Transilvaniei; pe scurt, în calitate de 
membru marcant al comunităţii săsești, Honterus a beneficiat 
imediat, în toate propunerile sale culturale și prelegerile publice 
pe care le-a ţinut în favoarea Reformei, de atenţia și sprijinul 


1 Ghircoiașiu, p. 26; Cosma, p. 196. 

autorităților municipale”. În 1536 a fost ales membru al 
senatului orășenesc, iar din această poziție a reușit să 
mărească numărul elevilor scolarizati în gimnaziul brașovean, 
pledând totodată pentru strămutarea instituţiei astfel extinse în 
clădirea unei foste mănăstiri. Deschisă în 1541, Scholae 
Coronensis a devenit prima și cea mai importantă școală 
umanistă din Europa de Sud-Est, frecventată deopotrivă de 
tineri transilvăneni si de peste hotare (cehi, flamanzi ș.a.). La 
prestigiul ei au contribuit în bună măsură numeroasele manuale 
redactate și tipărite — pe lângă diverse alte lucrări filozofice, 
juridice sau teologice — in atelierul tipografic pe care același 
sârguincios fondator îl instalase imediat după întoarcerea din 
Basel. De aici a emanat, în 1543, primul regulament școlar 
transilvănean, care in trei (din totalul de nouăsprezece) 
paragrafe stipula punerea în prim-plan a predării și practicării 
muzicii: cantorul apărea în permanenţă menţionat imediat după 
rector, revenindu-i sarcina zilnică de a exersa muzica în prima 
oră de curs, iar cântecele corale deţineau un loc central în 
cadrul celor două spectacole teatrale anuale pe care liceenii 
trebuiau să le prezinte în public?. În plus, gimnaziul mai fusese 
înzestrat, în 1547, cu una dintre cele mai vaste biblioteci din 
regiune. Deși distrusă, din păcate aproape în întregime, în 
marele incendiu din 1689, un catalog întocmit în 1575 a 
supravieţuit totuși, rămânând să dea mărturie asupra faptului că 
din bogatul patrimoniu de cărți al gimnaziului brașovean nu 


1 Pentru detalii biografice, vezi Gernot Nussbăcher, Johannes 
Honterus. Viaţa si opera în imagini, Editura Kriterion, Bucuresti, 1977. 
2 Fragmente din paragrafele referitoare la muzică sunt citate de Maria 
Ecaterina Hanke, „Rolul gimnaziului Schola  Coronensis în 
învățământul muzical german din Brașov”, Eseuri de muzicologie 2, 
Universitatea Transilvania din Brașov, Facultatea de Muzică, 2005, p. 
76-77. În al doilea capitol al Constitutio Scholae Coronensis, 
reformatorul întocmește și un catalog de păcate și de metode de 
pedepsire a lor; între ele, rău famatele lovituri cu nuiaua erau 
destinate celor care „însoțesc cucernica cântare cu căscat”. Sand, 
cap. 2.2.3. 

lipseau partituri polifonice dintre cele mai pretentioase, semnate 
de autori contemporani de primă mână precum Orlando di 
Lasso sau Adrian Willaert’. 


Cultura cărţilor săsești de cântări bisericești 


Propulsând pedagogia si practica muzicală pe o poziţie 
atât de proeminentă în ansamblul activităţilor școlare, Honterus 
a reușit de fapt să îmbine platforma umanistă (pentru care 
prioritară era mai degrabă predarea ştiinţelor exacte si naturale) 
cu idealurile cultului protestant, între care muzica deţinea o 
importanţă binecunoscută, fundamentată de Luther însuși în 
numeroase scrieri. Din această perspectivă, trebuie remarcat 
faptul că răspândirea si consolidarea noilor curente spirituale în 
mediul german transilvănean s-a datorat în bună parte si unei 
bogate producţii de culegeri tipărite de cântări religioase 
adresate comunităţii (Gesangbicher), de scrieri liturgice si mai 
cu seamă de colecţii manuscrise personale, revizuite sau 
alcătuite de clerici si cantori, în conformitate cu noul spirit al 
timpului. Chiar dacă notații muzicale nu s-au păstrat decât în 
foarte mică măsură (mai ales în manuscrise, tipăriturile 
conţinând în schimb, în majoritatea lor, doar textele cântecelor), 
importanţa tuturor acestor documente pentru înflorirea culturii 
muzicale transilvănene rămâne incontestabilă. Aceasta întrucât 
ele atestă, printr-o deosebită diversitate de conținuturi si de 
origini religioase, intensitatea cu care comunitatea săsească a 
folosit muzica drept un instrument ideal de dezvoltare a 
pioșeniei, de amplă asimilare a unei multitudini de tendinţe 
confesionale (anabaptism, luteranism, calvinism, socinianism, 
pietism), dar și de consemnare a impactului pe care diverse 
urgii istorice (invazii turceşti, epidemii de ciumă), catastrofe 
naturale sau fenomene supranaturale (apariţii divine) — toate 


1 Ghircoiasiu, p. 23-24; Cosma, p. 155-158; Maria Ecaterina Hanke, 
„The Collection Odae cum harmoniis by Johannes Honterus / In 
memoriam Astrid Philippi-Niedermaier”, Bulletin of the Transilvania 
University of Brașov X, 59 (2017), p. 56-57. 

corelate cu teama eshatologică — l-au avut asupra vieții 
cotidiene. După cum cu evidenţă reiese din solidele cercetări 
întreprinse de Tamas Szőcs, cel mai recent specialist al acestui 
tip de repertoriu, cărţile de cântări bisericești protestante s-au 
impus si în Transilvania, la fel ca în întregul spaţiu lingvistic 
german, drept „unul dintre cele mai importante instrumente 
identificatorii și bunuri culturale ale Bisericii Evanghelice”!. 
Primele au preluat, de regulă, modelul celor din întâia 
generaţie de reformatori?. Totuși, între cele șase cântece (plus 
două parabole evanghelice, în formă versificată) ale celei mai 
vechi publicaţii săsești de acest gen, nu se regăseşte nici unul 
de Luther. Frapează în plus diversitatea influențelor 
confesionale pe care le înglobează aceasta mica tipăritură 
apărută în imprimeria lui Honterus în anul 1543: două cântece 
provin din comunitatea anabaptista, unul din cea a Fraţilor 
Moravi din Boemia, iar altul reprezintă versificarea în germană 
a unei secvenţe gregoriene. lată de ce s-a putut presupune că 
editorul Andreas Moldner, preotul paroh de atunci al orașului 
Brașov (al cărui nume i-a îndemnat pe unii să-i bănuiască 


1 Tamas Szőcs, „Curente religioase reflectate în cărțile germane de 
cântări bisericești din Transilvania între secolele al XVI-lea și al XVIII- 
lea”, în Tolerantaé, coexistență, antagonism. Perceptii ale diversității 
religioase în Transilvania, între Reformă și Iluminism, ed. Joachim 
Bahlcke, Konrad Gundisch, trad. Cristian Cercel, Editura Mega, Cluj- 
Napoca, 2013, p. 144-145, 162-163. Pentru menţiuni mai succinte în 
limba română, vezi Constantinescu, p. 154-159 şi Elena Zottoviceanu, 
Popasuri în trecutul muzicii românești. Studii, Editura Muzicală, 
București, 2006, p. 119-120. De asemenea, o sinteză instructivă a 
cercetărilor în acest domeniu realizează Sand, cap. 2.2.2. 

2 Prima culegere de coraluri protestante a fost Geistliche Lieder aufs 
neu gebessert zu Wittenberg [Cântece religioase din nou revizuite la 
Wittenberg], editată de Martin Luther și tipărită de Joseph Klug în 
1529. 

3 Geistliche / LIEDER DVRCH H. / Andream Moldner / gemacht. / M. 
D. XLIII [CÂNTECE religioase făcute DE / D(omnul) Andreas Moldner. 
/ M.D.XLIII]. Toate titlurile cărţilor de cântece și traducerile lor sunt 
preluate aici din studiul antecitat al lui Tamas Szőcs. 

originea moldoveneasca'), ar fi procedat prin consultarea și 
coroborarea mai multor surse manuscrise și tipărite din diferite 
regiuni de limbă germană?. 

Dar cartulia lui Moldner mai mult ca sigur nu a fost 
destinata serviciului liturgic, avand in vedere ca fondul ei de 
dimensiuni atât de modeste nu poate satisface uzul duminical 
pe tot parcursul anului bisericesc. Cel mai probabil își găsise 
menirea în atmosfera cucerniciei casnice sau în aceea a 
lecţiilor de muzică de la gimnaziul umanist. Prima colecţie 
consistentă, aptă pentru a fi folosită în cadrul slujbelor 
religioase si rămasă timp de mai bine de un secol cea mai 
importantă publicaţie de acest gen din Braşov, a apărut în 
1556, sub îngrijirea lui Valentin Wagner, rector al gimnaziului 
brașovean și preot paroh după moartea lui Honterus, cu care 
colaborase îndeaproape“. El a alcătuit-o în strânsă legătură cu 
modelul oferit de o carte de cântări reformate din arealul 
german: din structura şi conţinutul culegerii sale (96 de coruri, 
dintre care 35 compuse de Luther), precum si din prezentarea 
ei grafică s-a putut deduce raportarea editorului la publicaţia ce 
devenise deja, în spațiul lingvistic german, reperul standard în 
ceea ce privește cântarea bisericească protestantă; este vorba 
despre acea foarte răspândită Evangelisches Gesangbuch, 
editată de Valentin Babst la Leipzig in 1545 și prefațată chiar de 
Luther. De altfel, si în Sibiu, ediția a opta a aceluiași volum de 
Babst a constituit multă vreme norma, până când a fost 
înlocuită de o cuprinzătoare colecţie de cântări, editată în două 


1 Constantinescu, p. 151. 

2 Karl Reinerth, „Das älteste siebenburgisch-deutsche evangelische 
Gesangbuch”, în Jahrbuch für Liturgik und Hymnologie 17 (1972), p. 
221-235; Sand, cap. 2.2.2; Szőcs, p. 145-147. 

3 Geystiche Lileder und Psalmen/ | Durch D. M. L. | und andere 
gelerte | Leuth ge-/macht. | Zu Cron/ Mitt Pri-/viligien auff | Fiinff jahr 
[Cantece religioase si psalmi, facuti de D(octor) M(artin) L(uther) si alti 
oameni invatati la Brasov cu privilegiere pe cinci ani], iar la sfarsit 
Gedruckt zu Cron/ inn | Sybenbiirgen/ bey M. Va-/lent. Wagner 
[Tipărită în Brasov, în Transilvania, de către m(agistrul) Valent(in) 
Wagner]. 

parti in 1616/1617’, ce se remarcă în plus prin faptul că 
prevede și partituri pentru cinci cântece (spre deosebire de 
cartea brașoveană, care conţinea doar versurile cântecelor)!. 


1 Prima parte: Gesangbuch, darinnen Psalmen und Geistliche Lieder 
D. Martini Lutheri / und andrer frommer Christen / so wol Himni, 
Responsoria / und andere Cantica / so in der Christlichen Kirchen 
durchs ganze Jahr über gesungen / auch daheim bey Gottseligen 
Hausvatern und Hausmuttern / sampt ihren Kindern und Gesinde 
mögen gesungen werden / Welche denn bisher in keinem 
Gesangbuch also beysamen gefunden sind worden: Itzo aber mit 
sonderem FleiR / aus allen Psalm- und Gesangbtichlein 
zusammengetragen / zu nutz und gut allen liebhabern géttliches 
Worts / und der gemeine Jugent zur Gottseligen Ubung / und zu trost 
ihrer Seelen / Heyl und Seeligkeit durch Benjamin Fiebick / 
Buchfiihrer in der Hermanstaat / Jetzunder zum erstenmahl in Druck 
gegeben / und mit einem ordentlichen Register verfertiget. In der 
Hermannstaat/druckts Jakob Fiebick / mit verlegung Benjamin Fiebick 
/ Im Jahr 1616 [Carte de cântări, înăuntru psalmi si cântece religioase 
ale D(octorului) Martin Luther și ale altor creștini piosi, imnuri, 
responsorii și alte cântece de slavă ce pot fi cântate în bisericile 
creștine de-a lungul întregului an, dar si acasă de taţii și mamele 
cuvioase împreună cu copiii lor și cu servitorii care până acum nu se 
găseau în nicio carte de cântări: alcătuite însă cu o râvnă deosebită 
din toate carticelele de psalmi și cântări spre folosul si binele tuturor 
iubitorilor Cuvântului lui Dumnezeu și spre exerciţiul întru evlavie al 
tineretului și spre alinarea sufletelor lor spre mântuire și preafericire, 
de Benjamin Fiebick, librar în Sibiu. Tipărită acum întâia oară și 
completată cu un registru. În Sibiu a tipărit-o Jakob Fiebick cu editura 
lui Benjamin Fiebick, în anul 1616]. A doua parte: Psalmen// Und 
Geistliche Lie-/der D. M. Luth. unnd anderer frommen Christen: so in 
der Christli-[chen Kirchen/ durchs gantze Jahr ubers ge-/sungen/ 
Auch daheime bey Gottseligen Hauss Vaetern und Hauss Muttern/ 
sampt | ihren Kinder und Gesinde mégen gesun-/gen werden/ welche 
bisher in keinem Ge-/sangbuche also beysammen gefunden | sinat 
worden. Unnd in das ander | Theil dieses Gesangbuchs | zusamen 
getragn. | Durch/ Benjamin Fiebick/ Buchfiihrer | in der Hermanstadt. 
| Gedruckt in der Herman | Stadt/ durch Jacob Thilen/| in Verlegung 
Benjamin Fiebicks. | Anno, 1617 [Psalmi si cantece religioase ale 
D(octorului) M(artin) Luth(er) si ale altor crestini piosi: cantate de-a 

Pe lângă aceste două mari ediţii de cărți de cântări 
apărute sub influenţă luterană, în Braşov și Sibiu au mai apărut 
în mod constant tipărituri de mici dimensiuni, toate exprimând o 
consecventă atitudine constructivă fata de moştenirea 
repertoriului latin din perioada premergătoare Reformei. Căci, 
adaptate versificatiilor în limba populară germană, cântările 
gregoriene sunt cultivate de către sașii luterani multă vreme, 
chiar până la mijlocul secolului XVIII. Faptul e atestat și de 
unele graduale a căror îndelungată rămânere în uz, chiar și 
după Reformă, reiese din multiple însemnări aplicate pe 
marginea acestora după mijlocul secolului XVI?. De altfel, 
perpetuarea unor parti esenţiale din vechile mise catolice 
determinase până si menţinerea substanţială a latinei în 
serviciile religioase săsești”. Elocvent in acest sens e si faptul 
că prima mărturie ce atestă introducerea limbii populare 
germane în serviciul liturgic apare abia la o jumătate de secol 
după convertirea oficială a sașilor la luteranism: în 1592, de 
Paști, noul preot paroh al bisericii brașovene și-a marcat 
începutul stagiului său printr-un eveniment muzical notabil, 
integrat ritualului catolic, însă cântat, „împotriva voinţei multor 
domni de vază”, în limba germană“. Pătrunderea Reformei și în 


lungul întregului an în bisericile creștine și acasă, de către taţii si 
mamele cuvioase împreună cu copiii lor şi cu servitorii, care nu se 
găseau laolaltă până acuma în nicio carte de cântări, alcătuită la Sibiu 
editura lui Benjamin Fiebick. Anno, 1617]. 

1 Sand, cap. 2.2.2; Szőcs, p. 148-151. 

2 Sand, cap. 2.2.1. 

3 La Brașov s-a cântat în latină până in 1772 (nu numai de către cor, 
dar şi de către enoriași), iar la Sibiu aproape întregul oficiu liturgic a 
fost practicat în latină până în a doua jumătate a secolului XIX, după 
cum arată Agnes Sas, în „Das Musikleben der evangelischen Kirchen 
und Bethăuser in Ungarn im 18. Jahrhundert”, Studia Musicologica 
Academiae Scientiarum Hungaricae 44, 1/3 (2003), p. 235, 
http://www.jstor.org/stable/25047389. 

4 „1592 zu Osteren sind vom Herrn Simoni Massa, Pfarrherren dieser 
Croner Kirchen, wider vieler guter Herren Willen, die schöne alte 

plan muzical a fost dispusă, deci, tardiv și de sus, prin strădania 
unor personalităţi energice precum cea a acestui Simoni 
Massa, și fără consimțământul „democratic” al comunităţii care 
în bună măsură se păstrase atașată de canonul catolic în latină. 

Totul se înscria de fapt — alături de păstrarea picturilor 
murale în lăcașurile de cult, rămânerea în uz a vechilor odăjdii, 
îngrijirea si folosirea mobilierului bisericesc anterior Reformei, 
continuarea pelerinajelor și a practicii spovedaniilor private ș.a. 
— în logica orientării reformate pronunţat conservatoare, deci 
încă puternic amprentate de tradiţia catolică, pentru care optase 
superintendenta transilvăneană luterană!. Făcând abstracţie de 
câteva detalii greu perceptibile din exterior, sașii luterani 
aproape că nici nu puteau fi diferentiati de credincioșii catolici, 
căci ei resimteau necesitatea sa se delimiteze strict în primul 
rând fata de proliferantele inovaţii teologice propovaduite in 
rândurile celorlalți reformaţi. Mai precis, în raport cu calvinii, 
aproape în totalitate vorbitori de maghiară, prelatii sași au ajuns 
cu timpul să se confrunte polemic, întrucât simtisera ca 
preponderența politică pe care o dobândise calvinismul (prin 
adeziunea majorităţii principilor transilvăneni la această 
confesiune) ameninţa să-i dezavantajeze, chiar dacă oficial era 
promovată platforma tolerantă de unificare pașnică a tuturor 
cultelor protestante. Distanţa evidentă, ba chiar antipatia 
orientată etnic fata de ungurii reformaţi, e sesizabila până si în 
plan muzical; de pildă, în 1666, cronicarul sas Johannes Trâster 
își făcea cunoscut și în acest sens disprețul fata de „învăţătura 


Gesenger als Psalmen, Introitus, Himnos, Responsoria, Magnificat, 
Kyrie, Et in terra pax, Sanctus, und andere schöne lateinische 
Orationes und Antiphonas abgeleget worden und teutsch geordnet zu 
singen; war der Jugend ein schöne Übung. Gott gebe es nur zu gut!”. 
Fragment din cronica măcelarului Michael Forgatch, membru al 
Sfatului brasovean, citat de Sand, cap. 2.2.1. 

1 După cum demonstrează Harald Roth, în „Percepția tradițiilor 
romano-catolice în orașele luterane ale Transilvaniei între secolele al 
XVI-lea și al XVIII-lea”, în Tolerantaé, coexistență, antagonism, p. 266- 
269. 

calvină” din Transilvania, fata de un veritabil analfabetism 
muzical ce părea inerent rigorismului acesteia: 


În ceea ce priveşte religia, ei, principele, 
nobilimea si omul obișnuit, sunt toți înclinați spre 
învățătura calvină [...]. Ei nu suportă orgi, tablouri 
sau altare în bisericile lor, nu vor nici să înveţe 
muzică, pentru că cântatul îl consideră muieresc; îl 
folosesc doar pe [Ambrosius] Lobwasser, pe care 
[Albert Szenczi] Molnar l-a pus în versuri maghiare. 
Căci cântă fără vreo simfonie proprie, că te dor 
urechile, ceea ce contrazice si tratatul despre 
muzică al lui [Jan Amos] Comenius. Dacă e însă 
unul căruia îi place muzica, ei nicidecum nu îi pot 
aduce în cap asta: Do, Re, Mi, Fa, Sol, La, în ciuda 
faptului că există multi oameni învăţaţi printre ei. 
Toată muzica lor este un mare cimpoi din piele de 
tap, mare și aspră, cu câteva viori si pauce 
soldatesti. Trompetistii suflă destul de bine pe 
câmpul [de luptă], dar habar nu au de muzică.! 


1 „Die Religion belangend sind sie der Fürst Adel und gemeine Mann 
alle der Calvinischen Lehre zugethan [...]. Sie leiden keine Orgeln 
Gemahl oder Altare in ihren Kirchen mögen auch keine Music lernen 
weil sie solch singen fur Weibisch achten; begehen sich aber nur mit 
dem Lobwasser so ihnen Molnar in Ungarische Vers gebunden hat. 
Den singen sie ohne Symphonia dahin dass einem die Ohren druber 
Wehe thun damit sie auch Commenius Atr. Lat. De Musica ansticht. 
Ist aber einer[,] dem die Musica gefällt so können sie ihnen doch das: 
Ut, Re, Mi, Fa, Sol, La, mit nichten in den Kopf bringen da es doch 
sonst viel gelehrte Leut unter ihnen gibt. Alle ihre Musica in den 
grosser Pfeiff-Sack von einer grossen und rauen Bocks-Haut mit 
einem paar Geigen und Heerpaucken. Die Trommeter blasen zu Feld 
sehr wol aber von der Musica verstehen sie nichts”. Trâster, citat de 
Ulrich Andreas Wien, în „Despre formarea spațiului confesional în 
Transilvania secolelor al XVI-lea și al XVII-lea. Percepția sașilor 
luterani asupra reformaţilor”, în Toleranta, coexistență, antagonism, p. 
368. 

Abia începând cu secolul al XVill-lea, odată ce 
dominaţia habsburgică a impulsionat pătrunderea în forță a 
Contrareformei, autoritățile săsești au fost tot mai nevoite să 
clarifice poziționarea juridică și confesională distinctă, lipsită de 
echivoc, a luteranismului transilvan. Rămâne deci de reţinut, ca 
o trăsătură definitorie deloc neglijabilă, traiectoria neliniară pe 
care a parcurs-o istoria convertirii saşilor la luteranism: după ce, 
la debutul ei, a evitat ruptura radicală de moștenirea catolică, 
ea a intrat pe fagasul paradigmei protestanto-germane într-un 
ritm mai tardiv decât ar lăsa să se înțeleagă clișeele discursului 
istoriografic fabricat în secolul XIX, iar acest fapt s-a reflectat 
deopotrivă si în cultura muzicală. În răspăr cu ideea desfintarii 
definitive a „missei papistașe”, idee indusă de acea concepție 
tradițională a Reformei ce s-ar fi „răspândit cântând” în rândul 
unei populaţii săsești nerăbdătoare de schimbare; în răspăr și 
cu acea imagine emblematică a unui „Luther aplecat asupra 
compunerii de corale, scoțând ca din retortă, împreună cu alti 
entuziaști creatori de sunete, muzică sacrală”!, adevărul e că 
vechile cântări liturgice latinești au rămas de fapt multă vreme 
componente centrale în serviciul divin evanghelic al sașilor, 
adică în cadrul a ceea ce a continuat să se numească, până în 
secolele XVII-XVIII, Ordo Missae. 

Revenind însă la parcurgerea repertoriului de cântece 
religioase săsești, trebuie în continuare subliniat faptul că, 
pentru posibilitatea destul de redusă de a reconstitui exact 
acest repertoriu, mai relevante decât culegerile tipărite rămân 
cele manuscrise, din motivul deja menţionat că multe dintre 
acestea contin — spre deosebire de majoritatea tipăriturilor — si 
note muzicale. Mai precis, melodiile destinate cântării colective 
monodice apar plasate dedesubtul textelor, existând în plus și 
unele manuscrise ce reunesc piese polifonice complexe cum ar 
fi motete pe șase voci. Toate sunt copiate, aidoma textelor, 
după diferite surse preexistente din spaţiul de limbă germană; 


1 Sand, cap. 2.2.1. 
2 O enumare selectivă a celor mai frecventate surse in Szőcs, p. 160 
și Constantinescu, p. 157-158, 159. 

corpusul lor s-a completat și înnoit treptat de-a lungul anilor, în 
funcţie de tradiţia pe care fiecare cleric, dascăl sau cantor opta 
să o urmeze si să o introducă în ambianța spirituală a propriei 
parohii. Desi nu au cunoscut același grad de largă si rapidă 
răspândire precum echivalentele lor tipărite, aceste manuscrise 
depun de fapt mărturii mai autentice despre evoluţia de zi cu zi 
a practicii religioase și melodice. Destinate deopotrivă uzului 
liturgic și instruirii corurilor, ele au constituit până la urmă 
„laboratorul” în care au prins cheag majoritatea cântecelor 
apărute ulterior în formă tipărită. Printre cele mai voluminoase 
manuscrise, elaborate în lungi perioade de timp de către autori 
succesivi, se numără: o carte bistriteana de cântări polifonice, 
păstrată partial, în două parti (prima înainte de 1620, iar a doua 
finalizată în 1693 de către Stephan K6nig)’; consistentul 
manuscris cunoscut drept Senndorfer CantionaF, compilat la 
Jelna, prin părțile Reghinului, între 1649 si 1677, de către un 
Andreas Urmenius din Homorod’, important și datorită faptului 
că include o arie pentru două soprane și bas ce folosește, 
pentru prima oară în Transilvania, tehnica basului continuu*; și 


1 Prima parte nu are pagină de titlu. A doua se intitulează: Hiernach 
folgen die Psalmen samt andernn geistlichen Liederen mit vier 
Stimmen löblich un schön zu singen geschrieben im Jahre nach der 
Jungfrawlichen Geburt M.DC.XX. durch Stephanum Koenig [Aici 
urmeaza Psalmii impreuna cu alte cantece religioase, pe patru voci, 
de cantat cu slavă si frumos, scriși în anul MDCXX după nașterea 
imaculată, de Stephan Koenig]. 

2 CANTIO/NALE Das ist / GESANG/BUCH IN / welchem schöne 
geistlige / lieder und Psalmen und darne/ben amdere lieblige gesinger 
das gantze / Jahr durch zu singen, gefunden we(rden) / Andreas 
Wrmenius den Homorod A(nno 1649) [Cantionale, adică cartea de 
cantari in care se gasesc frumoase cantece religioase si psalmi si alte 
minunate cantari pentru intregul an | Andreas Urmenius din Homorod 
a(nul) 1649]. 

3 Analizat in detaliu de Cosma, p. 272-276. Pentru unele rectificari ale 
acestei analize, vezi Constantinescu, p. 156-157. De asemenea 
Szőcs, p. 160-161. 

4 Pentru o analiză din acest punct de vedere, vezi Ursula Philippi, 
„Rolul orgii în liturghia Bisericii Evanghelice din Transilvania”, teză de 

mai ales un foarte cuprinzător Kronstédter Kantional, ce 
acumulează trei straturi cronologice (răscrucea secolelor XVI- 
XVII, 1630-1666 și începutul secolului XVIII). Întrucât realizează 
unele împrumuturi din corpusul tradiţiei reformate, această din 
urmă culegere constituie totodată un caz pilduitor de spirit 
interconfesional. Pe baza ei se poate sugera atitudinea 
deschisă, instruită, a receptorilor din cercurile evanghelice 
săsești!. Prin urmare, chiar dacă, după cum s-a arătat mai sus, 
schimburile reciproce între sașii luterani și ungurii reformaţi par 
să fi fost, cel putin în epoca suzeranității otomane, mai degrabă 
reduse, iată că un teren de intersectare culturală s-a putut totuşi 
contura, fie și într-o măsură limitată, tocmai în cadrul puternicei 
tradiţii a cărţilor săsești de coraluri protestante. 

O reevaluare semnificativă a mentalitatii religioase și 
culturale săsești, precum și a viziunii acesteia asupra rolului 
muzicii în practica liturgică, a avut loc în prima jumătate a 
secolului XVIII, când ortodoxia luterană de amprentă 
wittenbergiană, predominantă până atunci datorită faptului că 
majoritatea pastorilor și intelectualilor sași își făcuseră studiile 
la Universitatea din Wittenberg, a ajuns să fie concurată de 
noua direcţie evanghelică pietistă, fondată în Germania de 
Philipp Jakob Spener si Hermann August Francke. Avându-și 
centrul de greutate pe un tip de religiozitate introspectiva, pur 
sentimentala, ce viza contactul contemplativ nemijlocit, cat se 
poate de personal cu divinitatea, pietismul si-a gasit destui 
adepti in Transilvania si din considerente socio-politice; si 
anume, putuse fi valorificat ca o consolare interioară, dar si ca o 


doctorat, Academia de Muzică „Gheorghe Dima”, Cluj-Napoca, 2006, 
p. 11-12. 

1 Szőcs, p. 162. Acest cantional brașovean finalizat în 1706 a fost 
descris și editat de către același cercetător de frunte al repertoriului de 
cântări bisericești ale sașilor, în Tamas Szőcs, Kirchenlied zwischen 
Pest und Stadtbrand. Das Kronstaédter Kantional I.F. 78 aus dem 17. 
Jahrhundert, Böhlau Verlag, Köln, 2009. La pp. 409-413 este 
abordată problema receptarii cântecelor din tradiția evanghelică 
reformată. Pentru același aspect, vezi și Wien, p. 369-371. 

unealtă de înnoire și întărire confesională în fata tot mai 
penetrantelor acțiuni contrareformatoare direcționate dinspre 
habsburgi si dinspre iezuiții promovați de aceștia. Astfel, 
pastorul braşovean Marcus Fronius (1659-1713) si primarul 
sibian Andreas Teutsch (1669-1730) au încercat să introducă 
pietismul în comunitatea sașilor transilvăneni îndeosebi prin 
promovarea modelului educativ de la Halle, deja preluat la 1700 
în unele gimnazii europene: Fronius a redactat în 1704 un 
regulament școlar în care accentua necesitatea reformării 
sistemului de învățământ săsesc, grav avariat de pustiirile 
războiului din deceniile precedente; iar în același scop, Teutsch 
a reușit nu doar să trimită tot mai mulţi tineri transilvăneni la 
studii în Halle, dar chiar și să-l convingă pe Francke să-i trimită 
de acolo doi profesori germani, pe Christoph Nicolaus Voigt şi 
Johann Baptist Habermann. Activitatea la Sibiu a acestora, 
concretizată în prelegeri si în întemeierea unei librării, nu a 
durat decât doi ani (1711-1713), căci au ajuns să stârnească 
atât aversiunea autorităţilor ecleziastice săsești, în cadrul 
cărora ortodoxismul luteran încă avea câștig de cauză, cât şi 
indignarea autorităţilor austriece, care în cele din urmă au 
determinat expulzarea lor din Transilvania. Dar chiar si în 
condiţiile în care cercurile conducătoare au respins cu repetată 
vehemenţă ideile pietiste, făcând ca, pana spre mijlocul 
secolului XVIII, regulamentele școlare săsești redactate de 
Honterus în urmă cu două veacuri să rămână neschimbate, ca 
de altfel și componentele principale, bazate pe modelul de la 
Wittenberg, ale oficiului divin, influenţa pietistă a continuat totuși 
să se facă simțită datorită legăturilor tot mai strânse pe care 
intelectualii sași le-au întreținut cu instituţii de învățământ din 
Leipzig, Halle și Jena, fie prin corespondenţă, fie prin formarea 
lor acolo’. 

Chiar dacă relativ târziu, noua tendință a devenit 
recognoscibila si în cărţile transilvănene de cântece bisericești, 


1 Stefan Sienerth, „Urme pietiste în literatura germană din 
Transilvania”, în Toleranta, coexistenta, antagonism, p. 285-289; Sas, 
p. 343-344. 

cărora li s-a acordat în continuare o atenţie deosebită: 
brașoveanul Petrus Cloos a editat în 1751 o colecţie masivă de 
807 cântece’, supranumită „marea carte pietistă de cântări”, 
deoarece, în afara celor 257 de cântece copiate din cărți 
brașovene anterioare, grosul îl constituie textele unor cântece 
pietiste preluate din influenta carte a lui Freylinghausen, ce 
apăruse la Halle în 1741. Mai mult decât atinse de pietism s-au 
dovedit și numeroasele ediţii ale unor cărţi echivalente tipărite 
la Sibiu, treptat amplificate, până la antologia din 1766, în care 
sunt adunate 688 de cântece?. În plus, inedită în publicaţia 
brașoveană a fost includerea abundentă a unor versificări 
semnate de autori transilvăneni; între ele, se regăsesc trei ale 
lui Marcus Fronius? și una de Andreas Teutsch!. În fine, o 


1 Geistreiches / Cronstadtisches / Gesang-Buch, / In sich haltend / 
Den Kern Alter und Neuer Lieder, / an der Zahl 807. / Wie auch / 
Besondere Lieder, / Auf alle Sonn- und Feyer-Tage, / Ein / Gebet- und 
Communion-Buch: / Die Evangelia und Episteln, / nebst der / 
PaBions-Historie. / Zur Ehre Gottes und Erweckung der / Andacht, mit 
Flei& ausgefertiget und / mit nützlichen Registern versehen. / 
CRONSTADT. / In der Seulerischen Buchdruckerey: gedruckt, / von 
Martino Fernolend. 1751 [Carte de cantari plina de spirit brasoveana 
continand esenta cantecelor vechi si noi, in numar de 807. Precum si 
cantece deosebite, pentru toate duminicile si zilele de sarbatoare. O 
carte de rugăciuni și împărtășanie: Evanghelia si epistolele, pe lângă 
istoria Patimilor. Spre cinstirea lui Dumnezeu si desteptarea 
meditatiei, alcătuită cu râvnă și prevăzută cu registri folositori. 
BRASOV. Tipărită: în tipografia lui Seuler, de Martin Fernolend. 1751]. 
2 Das vollständig vermehrte  Hermannstădtische Gesangbuch, 
darinnen 688 auserlesene alte und neuere (...) Lieder (...) greduckt 
und verlegt Samuel Schardi 1766 [Cartea sibiana de cantari deplin 
adăugită, înăuntru 688 de alese cântece (...) vechi si noi (...) tipărită si 
editată de Samuel Schardi 1766]. Vezi Szőcs, p. 157-158; Seinerth, p. 
291-294; Zottoviceanu, p. 119. 

3 De o popularitate deosebită s-a bucurat cântecul Ach schlaffst du 
Siebenbiirgen, scris de Fronius în timpul unei epidemii de ciumă pe 
care o înţelege drept pedeapsă divină abătută asupra Transilvaniei 
cufundate în „somnul păcatelor”: ,Ach schlaffst du Siebenburgen / bist 
du nicht zu erwecken? / kennst du dich selber nun nicht mehr? / kan 

veritabilă debarasare de fondul de bază al serviciului religios 
evanghelic, până și de scurta tradiţie pietistă, au dovedit alte 
două cărţi de cântări apărute la Sibiu și Brasov (în 1793? și, 
respectiv, 18055), în care predomină masiv texte ale unor poeţi 
moderni precum Gellert sau Klopstock, iar puţinele preluări din 
corpusul vechilor texte sunt modificate în concordanță cu 
dogmatica de esenţă rationalista si iluministă aclimatizată între 
timp si în Transilvania. Aproape un secol s-au aflat in uz aceste 
ultime două cărţi de cântece bisericești; influenţa lor s-a limitat 
însă la nivelul comunităţilor locale din Sibiu, Braşov și 
împrejurimi, până ce în 1898 a fost tipărită pentru prima oară o 
carte menită să asigure unitatea cântului bisericesc, valabilă în 
toate parohiile evanghelice din Transilvania“. 


man dich nur nicht schrecken? / erkennest du nicht die Gefahr, / und 
Gottes Zorn-Gerichte? / die dir itzunder stellen dar / dein's bösen 
Lebens Früchte.” [Ah, dormi tu, Ardealule, / nu te-ai desteptat? / nu te 
mai cunosti? / nu te mai poti ingrozi? / nu recunosti pericolul / si 
judecata mâniei lui Dumnezeu / pe care le atrag asupra ta / roadele 
rele ale vieții tale?]. Vezi Seinerth, p. 295. 

1 Producţia poetică a lui Teutsch a fost deosebit de bogată, principala 
lui realizare fiind volumul de parafraze ale psalmilor Davidische 
Harffen [Harpe davidiene], tipărit în 1707. Era gândit ca o carte de 
cântări, cel mai probabil după modelul practicii muzicale din cadrul 
comunităţilor calvine, care nu cântau altceva în cadrul slujbelor lor 
religioase decât prelucrări poetice ale psalmilor biblici. Psalmii lui 
Teutsch aveau în schimb drept cadru de desfășurare rugăciunile 
domestice, unde urmau să fie intonati pe suportul unor melodii 
bisericești deja cunoscute. Vezi Seinerth, p. 290-291, 295. 

2 Christliches Gesangbuch zum Gebrauch der evangelischen 
Gemeinden in Siebenbürgen. Hermannstadt. Barth 1793 [Carte 
creştină de cântări pentru uzul comunităților evanghelice din 
Transilvania. Sibiu. Barth 1793]. 

3 Sammlung geistlicher Lieder zum Gebrauche bei den öffentlichen 
und häuslichen Gottesverehrungen der Christen [Culegere de cântece 
spirituale, pentru a fi utilizate la celebrări religioase, publice sau 
acasă]. 

4 Szőcs, p. 159; Seinerth, p. 293-294; Philippi, p. 64. 

Mai trebuie subliniat că, pe lângă cântările monodice și 
coralurile comunităţii bisericești, oficiul divin al sașilor a ajuns în 
timp la o deosebită diversitate și bogăţie muzicală: piese corale 
polifonice erau însoţite de o prezenţă tot mai proeminentă a 
orgii, dar și de mici formaţii instrumentale, reunite în intonarea 
de cantate presărate cu intervenţii solistice vocale sau 
instrumentale a căror individualizare melodică nu era deloc 
departe de sfera laică a ariilor de operă sau a dansurilor de 
mare circulaţie. Datorită relativei sale abundente și bunului său 
nivel profesional, racordat la realizările curente în literatura 
muzicală occidentală a timpului, am rezervat acestui repertoriu 
și principalilor săi autori locali o tratare separată”. 


Prezenţa muzicii în viaţa comunităţii 
maghiarilor reformați din Transilvania 


Circulaţia interconfesionala a fondului de cântece 
religioase, reliefată mai devreme în cazul cantionalului 
brașovean din secolul XVII, a avut loc si în direcţia inversă, 
dinspre sașii evanghelici înspre ungurii reformaţi. De pildă, 
Bence Szabolcsi a arătat că unele trăsături mai atipice (metrul 
safic, bunăoară), sesizabile în tradiția muzicală a 
protestantismului maghiar, nu pot fi explicate altfel decât drept 
consecințe ale faptului că în cărțile maghiare de cântece 
reformate a pătruns, în forme desigur considerabil alterate, o 
seamă de configurații melodice provenite din acea principală 
resursă muzicală răspândită pe calea tiparului, în cadrul 
Reformei, în Transilvania — Odae cum harmoniis a lui 
Honterus?. De fapt, în perioada de început a Reformei, 
comunitatea luteranilor si cea a calvinilor din Transilvania (și din 
Ungaria în general) încă nu se aflau angajate în raportul de 
strictă delimitare reciprocă sugerat anterior. Dimpotrivă, cel 


1 Vezi Vlad Văidean, „Între cosmopolitism și localism: etape 
premoderne (sec XVI-XVIII) ale culturii muzicale profesioniste în 
Transilvania”, în Noi istorii ale muzicilor românești, vol. 1, p. 102-125. 
2 Szabolcsi, p. 30. 

putin din punct de vedere muzical, între ele exista mai degrabă 
o relativă apropiere: la fel ca în biserica evanghelică, și în cea 
reformată cantităţi însemnate din moștenirea gregoriană 
(imnuri, antifoane, psalmi, responsoriale etc.) și-au păstrat o 
vreme actualitatea, fiind incluse — atât în forma lor originară 
latină, cât si adaptate pe texte maghiare — în mai multe 
graduale reformate apărute în decursul secolelor XVI-XVII. 

Culminatia literaturii de graduale protestante a fost 
atinsă în aşa-numitul Öreg Gradual’, colecţie voluminoasă de 
imnuri pentru toate sărbătorile anului bisericesc, psalmi în 
traducerea pastorului Karoli Gaspar, si cântece de laudă, a 
cărei compilare fusese realizată într-o primă fază în 1622-1628 
de către superintendentul ardelean Janos Keserui Dayka, apoi 
amplu revizuită și adăugită de succesorul acestuia, Istvan 
Geleji Katona, în 1636, la Alba lulia. Deși proiectat ca un 
manuscris cu circulaţie restrânsă (după ce principele Gabriel 
Bethlen comandase nu numai ferecarea exemplarului originar 
în argint, ci și copierea lui în patruzeci de copii), acest gradual 
reformat a fost tipărit totuși, tocmai pentru a face posibilă 
răspândirea lui in mai multe biserici; însuși formatul uriaș, ce 
îngreuna mânuirea tomului, impunea soluția practică a tipăririi, 
pe care a dispus-o principele Gheorghe Rákóczi |, prin 
trimiterea a două sute de exemplare, drept donații princiare, în 
parohiile calvine din Transilvania?. 


1 Sensul curent al adjectivului „Sreg” este acela de „vechi”, „bătrân”. În 
cazul de fata, el e folosit însă cu un înţeles mai arhaic, pentru a face 
referire la dimensiunile mari ale gradualului episcopal, atât ca obiect 
fizic, cât şi ca amploare a conţinutului. De aceea, pe lângă 
denominatia Vechiul Gradual, la fel de frecvent uzitată e și aceea de 
Marele Gradual. 

2 Vezi Judit V. Ecsedy, „Az Öreg gradual (1636) mint nyomdatărteneti 
különlegesség”, in Református Szemle 104.4 (2011), p. 363-371, 
https://repo.proteo.hu/hu/publication/4102, unde este evidenţiată si 
metoda de tipărire a gradualului, greoaie și mai degrabă neobișnuită, 
având în vedere că a fost folosită o singură dată în zona Ardealului: 
mai întâi liniile goale ale portativelor au fost gravate în lemn, apoi, 
dedesubtul lor, textul cu litere de plumb. Pe această str uctură, 

Marele gradual episcopal nu a fost însă primit cu cine 
știe ce entuziasm în rândurile enoriașilor calvini, întrucât 
asemenea colecţii cu structură conservatoare, ce se adresau 
mai degrabă elitei ecleziastice alcătuite din preoţi, cantori si 
coruri bisericești, deja își pierduseră la acea vreme din 
popularitate. Tentativa lui Geleji și Keserűi de a prezerva într-o 
formă unitară întregul material muzical al Bisericii Reformate 
survenise într-un moment ce se dovedise tardiv. Între timp 
iesisera în prim-plan compendii reformate de texte vernaculare 
ale unor noi tipuri de imnuri si cântece populare religioase — 
alcătuite, pe de o parte, din parafraze versificate ale psalmilor 
biblici, iar pe de altă parte strâns înrudite cu fondul cântecelor 
istorice — menite să fie intonate de către întreaga comunitate a 
enoriașilor. Si din acest punct de vedere calvinii se asemănau 
cu luteranii, dovedind că preţuiesc la fel de mult cântarea 
congregationala, pe care de fapt o dezvoltaseră tot prin 
perpetuarea unui gen gregorian preexistent, acela al cântecelor 
religioase pe texte latine sau vernaculare intonate de toți 
credincioșii în afara sau la granițele cadrului liturgic (predici, 
procesiuni religioase etc.). Asemenea antologii reformate de 
texte maghiare ale cântărilor congregationale au avut parte de 
o bogată reprezentare și în arealul transilvan: numeroase au 
fost îndeosebi ediţiile cărţilor de cântări apărute la Oradea (în 
1566, 1648, 1651 si 1654), iar o foarte apreciată colecţie tipărită 
în 1590 la Debrețin de către episcopul György Gönczi Kovacs, 
reeditată de unsprezece ori numai înainte de 1655, a mai 
apărut în trei ediţii si la Cluj (1675, 1680, 1690)'. 

Tot la Cluj a fost publicată, în 1744, prima colecţie 
completă cu note muzicale (nu doar cu texte, precum toate 


cantorul de atunci al catedralei din Alba lulia a marcat locurile potrivite 
ale notelor muzicale, aducând și unele corecturi în baza cărora au fost 
gravate în lemn alte portative, însă de data aceasta deodată cu notele 
muzicale, toate fiind suprapuse peste inițialele portative goale. Vezi si 
Eva Péter, „The Reformed Church and the Music”, în Studia 
Universitatis Babeș-Bolyai, Musica LIII, 1 (2008), p. 168-171. 

1 Dénes Bartha, „Erdély zenetârtenete”, p. 608. 

colecţiile deja semnalate, în afară de Oreg Gradual) de cântări 
reformate maghiare, ei adăugându-i-se în 1769 și prima tipărire 
muzicală, la Aiud, de cântece funebre, gen muzical puternic 
reprezentat în cadrul confesiunii reformate. Ținând însă cont că 
au survenit la aproximativ un secol după ce Biserica Catolică îşi 
recâștigase rolul dominant în ceea ce privește tipărirea de 
cântece populare religioase (printr-un voluminos Cantus 
Catholici apărut în 1651), aceste inaugurale consemnări pe 
portative ale fondului muzical calvin pot fi considerate mai 
degrabă tardive!. E un fapt explicabil prin monopolul cultic pe 
care îl căpătase între timp și în Biserica maghiară calvină genul 
psalmilor metrici: Psalterium Ungaricum, publicat in 1607 de 
literatul Albert Szenczi Molnar, a constituit traducerea declarată 
a Psaltirii germane a lui Ambrosius Lobwasser (1565), aceasta 
din urmă fiind la rândul ei traducerea influentei culegeri de 
parafraze versificate franceze ale psalmilor (Les Pseaumes mis 
en rime frangoise, Geneva, 1562), pe care Clement Marot si 
Théodore de Béze le-au realizat sub directa supraveghere a lui 
Jean Calvin. Cele 123 de melodii incluse în această așa-numită 
Psaltire franceză sau hughenotă au fost alcătuite de Guillaume 
Franc, Louis Bourgeois și Pierre Davantes, si au cunoscut o 
largă arie de răspândire, practic coincidentă cu toate ţările în 
care s-a impus ramura calvină a Reformei. 

În Ungaria, lui Szenczi Molnár i s-a reproșat nu de 
puţine ori faptul că, prin opţiunea lui de a croi versificarea 
maghiară a psalmilor pe tiparul nefamiliar al melodiilor franceze, 
a contribuit la treptata cădere în desuetudine a repertoriului 
local conventional (moştenirea gregoriana si cântecele 
religioase strofice compuse de primii reformatori maghiari). Căci 
într-adevăr, intermediat prin traducerea lui Szenczi Molnar, 
materialul muzical al Psaltirii hughenote ajunsese să predomine 
într-atât de decisiv, încât un sinod transilvănean a fost convocat 
în 1643 special pentru ca intonarea cântecelor franceze să fie 
interzisă în zilele de duminică și admisă doar o dată sau de 
două ori pe săptămână. De altfel, s-ar putea bănui că chiar 


1 După cum subliniază Szabolcsi, p. 32-33, 41. 

Oreg Gradual ar fi fost alcătuit tot pentru a mai reduce din 
amploarea cu care se propagase Psaltirea hughenotă; cel puţin 
asta s-ar deduce din faptul că superintendentul Geleji a emis în 
1649 noi canoane transilvănene prin care a decretat gradualele 
drept bază obligatorie a muzicii bisericești calvine!. Psaltirea 
fondului muzical tradițional vehiculat prin intermediul 
gradualelor, până ce în secolul XVIII a devenit în mod oficial, 
prin decizia unui sinod clujean din 1777, coloana vertebrală a 
cântării calvine. Asumată îndeosebi de către acea parte a 
corpului ecleziastic maghiar care a pledat pentru radicalizarea 
puritană a Reformei calvine, Psaltirea hughenotă a marcat de 
fapt, datorită gradului în care generalizarea sa aproape că a 
periclitat orice alt tip de cântări reformate maghiare, una dintre 
delimitările confesionale cele mai vădite ale calvinilor în raport 
cu luteranii. 

Pe de altă parte, s-a mai arătat că, în pofida reeditării 
sale în peste o sută de ediții până în prezent, Psaltirea 
hughenotă nu a fost totuşi pe deplin asimilată de către enoriașii 
maghiari, cel mai probabil pentru că structura versificărilor pe 
care le-a determinat (și, implicit, însăși substanța sa muzicală) 
prezintă o complexitate sporită în raport cu tradiţia prozodică și 
melodică maghiară. De aici a rezultat tendința congregatiilor 
transilvănene de a intona psalmii metrici într-o manieră 
egalizată și tărăgănată ritmic, oarecum lipsită de fluenta, pe al 
cărei suport au putut fi brodate în unele cazuri versiuni bogat 


1 Pentru mai multe detalii despre disputele ce s-au purtat la cumpăna 
secolelor XVI și XVII asupra formelor adecvate de muzică liturgică în 
cadrul Bisericii Reformate din Ungaria și Transilvania, vezi Graeme 
Murdock, „International Calvinism and the Reformed Church of 
Hungary and Transylvania, 1613-1658”, teza de doctorat, Brasenose 
College, Oxford, 1996, p. 176-179. 


https://ora.ox.ac.uk/objects/uuid:f7c6c878-20b0-4c36-81ee- 
ecb05a18a4f4 

ornamentate (înregistrate la mijlocul secolului XX, în sate din 
jurul Clujului)”. 

Trebuie totodată relevată strânsa împletire ce a existat 
și în cazul calvinismului, la fel ca în cel al luteranismului, între 
biserică și școală. Pe parcursul secolului XVII, gimnaziilor 
săsești li s-au alăturat colegiile reformate maghiare în aceeași 
tendință programatică de a accentua, după modelul inaugurator 
al gimnaziului brașovean restructurat pe baze umaniste de 
către Honterus, predarea regulată a muzicii și practica susținută 
a corurilor de elevi. Promovarea educației muzicale a fost 
prevăzută, de pildă, chiar în amplul program de școlarizare 
(Leges illustris scholae Transylvaniae) pe care l-au elaborat în 
1630 Johann Heinrich Bisterfeld, Philipp Ludwig Piscator si 
Johann Heinrich Alsted, cei trei carturari germani chemati de 
principele Gabriel Bethlen la colegiul din Alba lulia, cu scopul 
întemeierii unei academii in Transilvania pe măsura celei 
calvine din Herborn, de unde proveneau profesorii respectivi. 
Regulamente ale școlilor reformate din Cluj, Târgu Mureș, 
Odorheiu Secuiesc sau Baia Mare au instituit la rândul lor, în 
cea de-a doua jumătate a secolului XVII, lecţii de muzică 
săptămânale, de regulă miercurea si sâmbăta, iar după 1680 e 
atestabilă în mai multe documente prezenţa intervențiilor 
muzicale (corale sau, rareori, instrumentale) în piesele de teatru 
școlare?. De altfel, corurile elevilor constituiau o prezenţă 
nelipsită nu numai în cadrul slujbelor religioase, înmormântărilor 
sau altor întruniri ţinute în onoarea binefăcătorilor bisericii, ci ele 
își aduceau contribuţia și la principalele sărbători orășenești. 
Treptat, răspândirea tot mai mare și dezvoltarea culturii 
muzicale în școli a determinat o proliferare a îndatoririlor 


1 Eva Péter, „Psalm Singing in Transylvania”, Studia Universitatis 
Babeş-Bolyai, Musica LVI, 2 (2011), p. 72-77. Rezultatele cercetărilor 
intreprinse de Eva Péter — cele mai aprofundate in acest domeniu al 
repertoriului calvin transilvanean — sunt accesibile si in limba romana: 
Cântări comunitare reformate in traditia scrisă si cea orală din 
Transilvania, două volume, Editura InfoData, Cluj-Napoca, 2009. 

2 Bartha, p. 610. 


68 


Revista MUZICA Nr. 5 / 2022 


pedagogice: după ce învățătorul deținuse în mod traditional si 
funcţia de cantor, în 1670 s-a resimţit nevoia departajării 
acestor două funcţii, astfel încât episcopia i-a cerut în mod 
oficial principelui Mihai Apafi să aprobe crearea postului de 
praecentor, în sarcina căruia nu intrau alte îndatoriri 
pedagogice decât acelea ce ţineau exclusiv de domeniul 
muzical!. 

Pe de altă parte, trebuie sesizat faptul că, spre 
deosebire de alte instituții similare din Ungaria, aceleași colegii 
transilvănene s-au remarcat prin intransigenta cu care au 
respins orice fel de cântări seculare, preferând în schimb să se 
retragă exclusiviste în citadela tradițională a cântărilor 
religioase. Persista în plus o atitudine dezaprobatoare la adresa 
muzicii polifonice, despre care se putea admite — după cum 
proceda episcopul Geleji în prefața la Öreg Gradual — că, în 
calitate de artă independentă, „este o invenţie de seamă, 
frumoasă și înțeleaptă”, dar care „în biserică este la fel de 
indecenta și de inutilă precum muzica instrumentelor”, întrucât 
în cadrul ei „cântăreții cântă pentru ei înșiși, iar nu pentru 
ascultători'?. Probabil si din cauza acestor poziționări rigide 
educația muzicală din colegiile calvine transilvănene a părut să 
intre, în prima jumătate a secolului XVIII, într-o stare inertiala, 
dacă nu chiar în declin: edificatoare în acest sens e circulara 
din 25 septembrie 1739 a Consistoriului Superior din Cluj, prin 
care directorilor de colegii reformate li se cerea să se ocupe cât 
mai grabnic de îmbunătăţirea domeniului pe atunci atât de 
decăzut al cântărilor şcolare’. 

Această mult dorită ridicare de nivel a survenit o dată cu 
introducerea cântării polifonice în școlile calvine maghiare, 
inițiativă ce i-a aparţinut lui Gyorgy Marothi, un matematician 
format la universităţi elveţiene și olandeze, de unde se 


1 Eva Péter, „Musical Life in the 17-18th Century Reformed College of 
Szekelyudvarhely”, Studia Universitatis Babeș-Bolyai, Musica LV, 1 
(2010), p. 3-4. 

2 Apud Péter, „The Reformed Church and the Music”, p. 160. 

3 Bartha, p. 611; Péter, ,The Reformed Church and the Music”, p. 161. 

întorsese cu planuri ample de reorganizare a învățământului 
maghiar. Ca anexe ale unor psaltiri publicate în 1740 și 1743 
pentru colegiul din Debrețin, el a întocmit primele manuale 
maghiare de teorie a muzicii, în care explica tehnicile de scriere 
și citire muzicală deprinse îndeosebi la Zurich. Totodată, 
special pentru corul școlar pe care l-a fondat pe lângă același 
colegiu din Debrețin, a aplicat psaltirea metrică maghiară a lui 
Szenczi Molnar pe suportul muzical al celei mai cunoscute 
versiuni armonizate pe patru voci a Psaltirii hughenote, cea 
alcătuită în 1565 de către Claude Goudimel, un contemporan al 
lui Calvin. Apărută în 1743 și extinsă în 1774, această tipăritură 
editată de Maróthi a pătruns în toate colegiile reformate din 
Ungaria și Transilvania, contribuind decisiv la dezvoltarea 
semiografiei muzicale și astfel la configurarea unui bogat 
patrimoniu de adaptări polifonice ale cântecelor populare 
maghiare sau studenţești!. Din seria cărţilor corale în care 
cantori școlari au colectat, organizat și prelucrat cultura 
muzicală populară maghiară de la cumpăna secolelor XVIII-XIX 
fac parte și două importante manuscrise transilvănene de 
cântece pe patru voci, alcătuite de Mihâly Nagy (1753) și 
Sigmond Orbân (1766), praecentori la colegiul din Odorheiul 
Secuiesc. Cuprinzând armonizări locale ale unora dintre cele 
mai uzitate cântece populare religioase (psalmi metrici, ode, 
cântece funebre), precum și scurte apendice teoretice în care 
sunt explicate metodele de armonizare folosite, aceste două 
albume sunt importante pentru că pun în prim-plan un anumit 
specific pe care regiunea transilvana l-a obținut în acest 
repertoriu, o recognoscibila amprentă locală, reiesita din practici 
polifonice improvizate ce par să fi antedatat psalmii metrici 
armonici popularizati de Marsthi?. 

În aceeași măsură definitorie pentru evoluţia culturii 
muzicale a confesiunii reformate rămâne însă și ostilitatea cu 
care autorităţile ecleziastice calvine au tratat multă vreme 


1 Szabolcsi, p. 45-46. 
2 Pentru o analiză detaliată, vezi Péter, „Musical Life in the 17-18th 
Century Reformed College of Székelyudvarhely”, p. 6-11. 

muzica instrumentală: încă din 1567, un sinod de la Debrețin a 
interzis folosirea orgii în bisericile reformate, iar jumătate de 
secol mai târziu, același episcop Geleji încă pleda cu destulă 
intransigenta împotriva prezenţei oricăror instrumente muzicale 
în cadrul liturgic. Periculosii germeni de usuratate lumeasca pe 
care îi răspândeau muzicile instrumentale de dans sau de 
petrecere nu au fost ingaduiti nici în școli: poziționări ferme în 
acest sens au etalat regulamente ale colegiilor reformate din 
Baia Mare (1651), Orăştie (1669) și Odorhei (1682). A constituit 
un caz cu totul excepţional faptul că, graţie sprijinului princiar, 
colegiul reformat din Aiud a introdus încă de la sfârșitul 
secolului XVII predarea orgii, însă într-un rol subordonat, cu 
scopul de a facilita asimilarea aceleiași suverane cântări vocale 
(„pro cantu exactione”). 

Abia începând din a doua jumătate a secolului XVIII a 
început să prindă elan construcția orgilor atât în bisericile și 
colegiile reformate, cât și în cele romano-catolice. Astfel, prima 
biserică reformată transilvăneană înzestrată cu o orga 
permanentă a fost cea din Sfântu Gheorghe (1753). De 
asemenea, registrul scolar al colegiului reformat din Cluj, 
început în 1755, păstrează numele a șapte organiști datând din 
ultimul sfert al secolului XVIII, iar orga colegiului reformat din 
Târgu Mureș e menţionată pentru prima oară în 1797. Multe 
dintre instrumentele respective proveneau de fapt din bisericile 
sașilor evanghelici, care pe atunci îşi vindeau vechile orgi 
pentru a le înlocui cu altele mai mari. Pe de altă parte, 
introducerea orgilor în bisericile reformate nu a însemnat 
neapărat si o alfabetizare muzicală satisfăcătoare a organistilor, 
ce s-a păstrat la un nivel mai degrabă modest chiar până spre 
mijlocul secolului XIX. În plus, nici în colegiile reformate nu apar 
dovezi ale prezenţei muzicii instrumentale decât foarte tardiv, 
spre sfârșitul secolului XVIII, deci abia atunci când incipienta 
cultură burgheză tocmai impunea moda învăţării în cadru privat 
a cântului la un instrument muzical. Aceeași seculară reticenta 
la adresa muzicii instrumentale a făcut ca și organizarea si 
consolidarea orchestrelor orășenești din centrele urbane 

majoritar maghiare (Târgu Mureş, 1823; Cluj, 1837; Odorhei, 
1838) să se desfășoare într-un ritm mai degrabă anevoios!. 


Românii si Reforma. 
Școala psaltică din Scheii Brașovului 


Unul dintre locurile comune cel mai persistent vehiculate 
în istoriografia transilvană nu oboseste să catalogheze 
diversitatea confesională instalată în vremea principatului 
transilvan autonom drept un presupus caz particular, dacă nu 
de-a dreptul unic în context european. O privire istoriografică 
mai cuprinzătoare, capabilă să  transceandă  fruntariile 
perspectivei determinate de tradiţia propriului amplasament 
etnic sau confesional, arată însă că o asemenea polimorfie a 
peisajului religios e de fapt reperabilă și în alte regiuni ale 
Europei Central-Răsăritene si de Sud-Est. Îndeosebi Polonia si 
Boemia prezintă termeni  plauzibili de comparație cu 
Transilvania (și implicit cu Ungaria) secolelor XVI-XVII, căci 
atunci aceste formaţiuni statale au dezvoltat la rândul lor un tip 
de pluralism, iar uneori chiar de sincretism religios-teologic 
explicabil prin câteva caracteristici structurale comune. E vorba, 
în principal, despre o formă specifica a statalității, ale cărei 
granite politice nu au coincis cu cele lingvistico-etnice, si ale 
cărei structuri interne și-au păstrat timp de secole forma 
medievală de coagulare ca sisteme de stări nobiliare. Din 
autoritatea corporativă a acestor grupuri sociale privilegiate, 
înzestrate cu drepturi extinse de participare în toate treburile 
statului, din pronuntata lor autonomie și conștiință 
reprezentativă a făcut parte, desigur, şi dreptul lor la 
autodeterminare religioasă. Prin urmare, într-o astfel de 
societate multifatetata, ale cărei tabere au tins să se concureze 
reciproc, era întrucâtva inevitabil ca Reforma să capete la 
rândul ei un chip eminamente plural, profund marcat de rivalități 
intraconfesionale si intrareligioase. Mai ales aceasta din urmă 


1 Bartha, p. 612. 


72 


Revista MUZICA Nr. 5 / 2022 


trăsătură polemică trebuie accentuată, în opoziţie cu 
retroproiectiile armonizante prin care gândirea modernă preferă 
să elogieze diversitatea religioasă exclusiv ca pe o îmbogățire, 
ca pe un semnalment al tolerantei depline, când de fapt tocmai 
situarea concurentiala constituia în epocă singurul sens în care 
puteau apărea prilejuri de reflecţie asupra coexistenţei 
diferitelor confesiuni. Altfel spus, acceptarea sau respingerea 
învățăturilor Reformei în partea centrală și de răsărit a Europei 
a depins în mare măsură și de capacitatea impulsurilor 
reformatoare de a contribui la consolidarea grupurilor sociale 
rivale, iar ulterior la cristalizarea identitatilor etnice’. 

Ambianta pluriconfesionala transilvana își vadeste totuși 
un statut aparte prin contactele relativ fertile pe care le-a 
prilejuit intre protestantism si ortodoxie, deci tocmai intre cele 
două direcţii confesionale ce nu recunoșteau autoritatea 
papală. E un proces ce trebuie înțeles în logica rivalitatii 
confesionale și politice, căci e vorba despre eforturile 
sistematice de prozelitism pe care le-au depus cele două 
națiuni transilvănene privilegiate convertite la protestantism — 
maghiarii calvini si sașii luterani — în direcţia comunității 
majoritare și defavorizate a românilor ortodocşi. Metoda cea 
mai eficace folosită în acest sens a fost sprijinirea tipăririi de 
texte religioase, de catehisme și cărți de cult (psaltiri, apostole, 
evangheliare) în traducere românească. lar schimbarea de 
perspectivă asupra limbii în care se desfășoară serviciul divin a 
condiţionat, desigur, și unele interferări în plan muzical, ducând 
fie la răspândirea unor cântece reformate între români 
convertiți, fie la efortul îndelung de potrivire a noilor texte 
rezultate din traducerile în limba populară pe suportul vechilor 
cântări bizantine, propriu până atunci doar textelor în slavonă. 
Astfel, chiar dacă în plan strict religios a avut, până la urmă, 
consecințe aproape nule, puterea de influenţă a Reformei în 


1 Pentru detalierea acestei argumentatii, vezi Joachim Bahlcke, 
„Diversitate religioasă în Europa Centrală și de Sud-Est în Evul Mediu 
și în epoca premodernă. Cauze, efecte, percepții”, în Toleranta, 
coexistenta, antagonism, p. 11-27. 

rândurile românilor s-a dovedit în schimb notabilă în plan 
cultural; încurajând tălmăcirea textelor bisericești importante, ea 
a contribuit de fapt la cristalizarea limbii literare românești și, 
indirect, a impulsionat ceea ce ulterior avea să ducă la așa-zisa 
„românire” a patrimoniului de cântări bisericeşti. În definitiv, acel 
argument de căpătâi prin care reformatorii pledau pentru 
accesibilizarea mesajului hristic sau biblic, pentru desprinderea 
lui din veșmântul exclusivist al limbilor considerate sacre (latina 
în Occident, greaca si ulterior slavona în Europa răsăriteană) si 
necesitatea transmiterii lui pe înțelesul limbilor populare, pe 
scurt „vernacularizarea” cultului creștin nu putea să nu aibă 
ecou în conștiința unui popor a cărui funcţionare lingvistică se 
perpetuase timp de secole prin conjugarea a doi poli pe deplin 
contrastanti: pe de o parte, menţinerea bazei latine a limbii sale 
populare, iar pe de alta parte, „suprapunerea” slavonei ca unică 
limbă liturgică și oficială care permisese accesul la stadiul 
culturii scrise. 

Spre deosebire de tentativele prozelitimului luteran, care 
au eșuat la scurt timp după ce au început, calvinismul a 
beneficiat în schimb de autoritatea statală a tuturor principilor 
Transilvaniei care trecuseră la această confesiune și care au 
dispus ample măsuri de convertire a românilor ardeleni. Astfel, 
dieta întrunită în anul 1566 la Sibiu a decis să înființeze pentru 
românii ortodocși din Transilvania o ierarhie bisericească de 
orientare calvină, în frunte cu episcopul („superintendentul”) 
Gheorghe de Sângeordz, cel care a decretat româna limbă de 
cult obligatorie, prevăzând aspre sancțiuni pentru acei preoți 
care ar fi continuat să slujească în slavonă. În 1570 s-a ajuns 
chiar la alungarea episcopului ortodox Sava de Geoagiu din 
scaunul vlădicesc, pe motiv că nu acceptase Reforma. lar 
întrucât în același an a murit primul superintendent calvin al 
românilor, decizia dietală a fost pentru numirea unui singur 
episcop român peste tot principatul, în persoana lui Pavel 
Tordași, căruia în 1577 i-a urmat fiul său, Mihail Tordași. 
Existenţa instituțională a unei Biserici Reformate Române în 
Transilvania s-a încheiat însă aici, odată cu numirea celui de-al 
treilea superintendent; după acest avânt prozelitist încurajat de 
primul principe calvin al Transilvaniei autonome, loan al Il-lea 

Sigismund Zâpolya, a urmat o perioadă de acalmie în timpul 
puternicei dinastii Bâthory (Ștefan, Cristofor, Sigismund, Andrei, 
Gabriel): până în 1613, din dorința de a stăvili procesul de 
calvinizare (fără însă a-l interzice în mod explicit), acești 
carmuitori ardeleni animați de un catolicism fervent au sprijinit 
refacerea ierarhiei ortodoxe, astfel încât în vremea lor a fost 
posibil ca mitropoliţii valahi să întemeieze la Bălgrad (Alba lulia) 
o episcopie ortodoxă pe care Mihai Viteazul a ridicat-o la rangul 
de mitropolie. Restul de secol XVII a produs însă, odată cu 
revenirea pe tronul transilvan a unor principi cu profunde 
convingeri calvine (Gabriel Bethlen, Gheorghe Rákóczi |, 
Gheorghe Rákóczi II si Mihai Apafi), resuscitarea demersurilor 
de influenţă prozelită, chiar dacă indirectă, asupra ortodoxiei 
românești: desi un episcopat calvin al românilor din 
Transilvania  încetase să mai existe în mod oficial, 
superintendentilor maghiari calvini (Istvan Geleji Katona, 
Gyorgy Csulai) li s-au acordat totuși puteri doctrinare si 
organizatorice discretionare asupra ierarhilor români care erau 
mentinuti în funcţie într-un mod mai degrabă formal. În plus, pe 
lângă colegiile de evidentă orientare calvină întemeiate la Alba 
lulia și la Aiud, unde au studiat și elevi români, au mai fost 
deschise, special pentru români, școli la Lugoj, Caransebeș, 
Haţeg și Hunedoara”. 


1 O menţiune specială referitoare la locul proeminent al muzicii în 
cadrul educaţiei ecleziastice apare în regulamentul școlii pe care 
Susanna Lórántffy, văduva principelui Rákóczi |, a deschis-o la 
Făgăraş în 3 august 1657 pentru copiii țăranilor români, în imediata 
vecinătate a unei alte şcoli ungurești: datoria fiecărui profesor era de 
a-i învăţa pe elevi să cânte în românește, după versuri scrise cu litere 
latine; de asemenea, „să se ducă sârguincios la biserica românească, 
la deprinderea celor sfinte, îndeosebi în duminici și sărbători, apoi la 
înmormântări, dacă e poftit, împreună cu întreaga școală, și să cânte 
cântările românești, după obiceiul din Caransebeş sau Lugoj, făcând 
el însuși pe cantorul sau ducând glasurile”. Apud Nicolae Cartojan, 
Istoria literaturii române vechi, Editura Minerva, București, 1980, p. 
185-186. 


75 


Revista MUZICA Nr. 5 / 2022 


Acest succes palpabil pe care l-a repurtat Reforma în 
regiunile peri-transilvane ale Banatului, Hunedoarei și Hațegului 
s-a datorat faptului că aici se coagulase încă din secolele XIV- 
XV, prin convertirea la catolicism — pe atunci unica religie 
oficială a regatului maghiar —, un strat de mici nobili români de 
origine cnezială. Pentru aceștia, spre deosebire de majoritatea 
celorlalți români ce-și păstraseră fidelitatea strămoșească fata 
de credinţa ortodoxă, Reforma nu a constituit o mișcare 
invazivă. Dimpotrivă, rosturile ei trebuie să le fi fost accesibile și 
dezirabile, din moment ce tradiţia catolică la care aderaseră 
deja de secole trebuie să-i fi făcut să le recepteze, la fel ca 
ungurii și sașii transilvăneni, drept imbolduri înnoitoare izvorâte 
din interiorul propriei orientări confesionale. lată de ce, pe lângă 
unele influente tipărituri alcătuite la Brașov de către prodigiosul 
diacon muntean Coresi la comandă calvină - Tâlcul 
evangheliilor (denumit de filologi Cazania 1) și Molitvenicul 
rumânesc din 1564, Liturghierul şi Psaltirea din 1570 —, cele 
mai semnificative cărţi tipărite de calvini pentru români au 
emanat din vestul Transilvaniei. E vorba în primul rând despre 
celebra Palie de la Orăștie (1582), tălmăcire a primelor două 
cărţi biblice după traducerea maghiară din 1551 a lui Gaspar 
Heltai. Autorii ei, deținători ai unor titluri ecleziastice în mod 
vădit calvinizate, constituie prima generație de intelectuali- 
teologi români menţionaţi ca atare!. lar ca o încununare a 
influenţei calvinizante asupra românilor, la Alba lulia aveau să 
apară mai târziu, din iniţiativa mitropolitului Ardealului Simion 
Ștefan, monumentale traduceri integrale ale Noului Testament 
(1648) și ale Psaltirii (1651). 


1 Pe lângă numele tipografului Serban Coresi, fiul diaconului, apar 
Ștefan Herce, „propoveduitor al Evangheliei” în Caransebeș, Efrem 
Zacan, „dascăl de dăscălie” în acelaşi oraș bănăţean, Moise Pestisel, 
„propoveduitor al Evangheliei” din Lugoj, și Arhirie, protopop al 
Hunedoarei. Vezi Eugen Munteanu, „Tradiţia biblică românească. O 
prezentare sintetică”, în Anuar de lingvistică și istorie literară LII 


(2013), Editura Academiei Române, București, p. 15-16. 

Au existat si unele colecţii de cântări sacre aferente 
serviciului divin practicat de comunităţile românești din Partium 
trecute la calvinism. Asupra acestor răzlețe tipărituri, păstrate 
doar în forme fragmentare, s-au aplecat cu atenţie unii istorici ai 
literaturii române vechi. Nu au beneficiat însă de un tratament 
pe măsură și din partea muzicologiei, întrucât, conform 
uzanțelor vremii, ele nu au cuprins si melodiile propriu-zise, ci 
doar fondul lor textual, așa încât analiza lor din punct de vedere 
muzical nu s-a putut realiza decât prin ipoteze și deductii mai 
mult sau mai putin plauzibile?. 

În pregătirea sinodului convocat la 1 ianuarie 1571 la 
Cluj, superintendentul Pavel Tordasi le-a cerut preoților români 
„să-și aducă banii de cheltuială ca să cumpere cărți românești: 
Psaltirea, pe care să o plătească cu un florin; altă carte, 
Liturghia, pe care s-o plătească cu 32 denari'?. Pe lângă aceste 
două tipărituri coresiene de orientare calvină, a căror alcătuire 
pare sa fi constituit o inițiativă a românilor bănățeni si 
hunedoreni trecuţi la Reformă, a mai apărut în aceeași perioadă 
(cca. 1571-1575), cel mai probabil la tipografia clujeană a lui 


1 Cercetări muzicologice recente, ce ghidează și observaţiile de fata: 
Mircea Valeriu Diaconescu, „Proiectul Psaltirea Română. Unele 
informații privitoare la introducerea Psaltirii Franceze în România și la 
influența ei asupra poeziei române în perioada Renașterii și a 
Umanismului”, în No. 14 plus minus 47 (2012), 
https://no14plusminus.wordpress.com/2012/04/10/proiectul-psaltirea- 
romana-2/; Mariana Ciuciu, Mircea Valeriu Diaconescu, „Psaltirea 
Bisericii reformate române din Transilvania. Studiu anexă la Psaltirea 
Română -—- 2012, în No. 14 plus minus 51 (2012); 
https://no14plusminus.wordpress.com/2012/09/09/psaltirea-bisericii- 
reformate-romane-din-transilvania-si-psaltirea-in-versuri-a-lui-dosoftei- 
mitropolitul-moldovei/. Aceste cercetari au facut parte dintr-un proiect 
mai amplu, unic în spaţiul românesc: Mircea Valeriu Diaconescu, 
Stefan Bratosin, lacob Coman, Psaltirea renascentistă franceză. 
Versificare în limba română a psalmilor pe melodiile hughenote. Cu 
ocazia împlinirii a 450 de ani de la apariţia Psaltirii renascentiste 
franceze, Editura Academiei Române, București, 2002. 

2 Apud Cartojan, p. 102. 

Gaspar Heltai, si o carte de cântece de aceeași orientare 
confesională, tot pentru uzul comunităţilor românești ce 
aderaseră de timpuriu la calvinism. S-au păstrat doar opt coli 
tipografice din această broșură; ultima dintre ele conţine patru 
file (opt pagini) pe care apar tipărite în traducere românească, 
cu litere latine si cu ortografie maghiară, zece cântări (cinci 
psalmi versificati, patru laude bisericești si un cântec de 
înmormântare) preluate din mai multe culegeri similare 
maghiare: o carte de cântece atribuită reformatorului calvin și 
unitarian al Transilvaniei, Ferenc David (cunoscută doar dupa 
ediţia a doua din 1607, dată fiind pierderea primei ediţii, apărută 
cândva înainte de 1574), carte la rândul ei inspirată dintr-un 
Gradual tipărit la Oradea în 1566, și îndeosebi din Cartea de 
cântece calvină a lui Szegedi Gergely, tipărită la Debrețin în 
1562 (și aceasta cunoscută doar după ediţia a doua din 1569). 
Documentul e analizat în literatura de specialitate sub 
denumirea de Fragmentul Teodorescu', si deţine importanța 
istorică a celei mai vechi scrieri literare românești redactate în 
alfabetul latin. Desigur, despre melodiile propriu-zise pe care 
erau intonate textele acestor cântece nu se pot face decât 
supozitii; cel mai probabil vehiculau împrumuturi din repertoriul 
popular și cel gregorian. Cu atât mai greu identificabil rămâne 


1 După ce au fost descoperite în 1911 de către Hiador Sztripszky, 
custode al Muzeului Naţional din Budapesta, în scoartele unei cărți 
latinești din 1516, legată în 1601, colile tipografice au intrat în posesia 
bibliofilului roman luliu Teodorescu din Budapesta, cel care l-a si 
însărcinat pe Sztripszky să publice documentul. Comanda lui s-a 
concretizat într-o reproducere în facsimil însoţită de un studiu 
introductiv, sub semnătura lui Sztripszky, în colaborare cu Gy5rgy 
Alexics: Szegedi Gergely — Enekesk&nyve XVI szazadbeli roman 
forditasban — Protestáns hatások a hazai romansagra [Szegedi 
Gergely — Carte de cântări din secolul XVI tradusă în română — 
Protestantii au scris-o pentru români], Budapesta, 1911. Lingvistul 
roman lon Ghetie s-a ocupat la rândul lui in mod deosebit de același 
document, editându-l și corijând erorile cercetătorilor maghiari, în 
Fragmentul Teodorescu, Editura Academiei Republicii Socialiste 
România, București, 1982. 

conţinutul muzical, cu cât aproape toate cele zece texte nu 
prezintă structura strofică tradițională, de strictă referință 
biblică, a psalmilor metrici calvini, ci constituie creaţii imnologice 
subiective, ce îmbină parafraze ale unor versete vetero- 
testamentare cu idei lirice de inspiraţie religioasă. Din acest 
punct de vedere, ele se aseamănă mai mult cu textele 
coralurilor luterane”. 

În jurul anului 1640, la aproape un secol după 
introducerea Reformei în bisericile românilor ardeleni, cartea 
banatean-hunedoreana de cântări trebuie sa se fi epuizat deja 
de multă vreme, din moment ce la articolul 6 din cadrul unui 
program de puternică intensificare a prozelitismului calvin, 
superintendentul Istvan  Geleji Katona solicită sprijinul 
autorităţilor dietale pentru reeditarea și adăugirea vechii 
culegeri: „să scrie, să tipărească și să facă să se cânte în 
fiecare zi cântările noastre traduse în limba română de care se 


1 A fost depistată totuși și o excepţie în cazul căreia e cunoscută cu 
precizie linia melodică: celebrul imn gregorian Ut queant laxis, 
resonare fibris a circulat în repertoriul Reformei luterane pe versurile 
„Die Nacht ist kommen”, aranjamentul său polifonic pe patru voci, 
datorat germanului Nikolaus Listenius, fiind preluat aproape identic si 
de către Honterus în Odae cum harmoniis. Din această inaugurală și 
influentă tipăritură muzicală de pe teritoriul Transilvaniei, discantul 
piesei a pătruns în scurtă vreme, adaptat unor versuri religioase 
maghiare şi românești, si în repertoriul etniilor conlocuitoare. Astfel, 
traducerea românească „la de pre noi Tu, Doamne, mânia Ta” s-a 
făcut după versurile „Vedd el, Ur Isten, rólunk haragodat”, cuprinse în 
cartea reformată a lui Szegedi Gergely, unde, chiar dacă nu apare 
notată, melodia e identificabilă datorită indicării titlului-metru prozodic 
pe care îl deţine în cartea lui Honterus (,Sapphicum aliud”). Pentru 
semnalare și transcriere muzicală, vezi Ghircoiașiu, p. 24-25. O 
interferență cultural-religioasă asemănătoare denotă și circulația 
printre românii transilvăneni a cântecului de stea „Trei păstori”, ce 
adaptează versuri românești pe melodia unui Marienlied. De altfel, e 
vorba despre un cântec răspândit și printre sârbi, slovaci, polonezi, 
unguri, după cum arată Francisc László, în „Brahms: Variatiuni pe 
melodia Trei păstori se întâlniră”, în Studii de muzicologie XVIII, 
Editura Muzicală, București, 1984, p. 219-239. 

servesc caransebesenii si lugojenii înainte si după rugăciunea 
predicei”!. Dacă rămâne o necunoscută în ce măsură s-a si 
realizat această iniţiativă, există în schimb păstrate alte patru 
culegeri manuscrise în care diversi predicatori calvini — Mihail 
Halici-senior din Caransebeş (cca. 1640), secuiul Gergely 
Sandor din Lutita, Haţeg (1642), Stefan Fogarasi din Lugoj 
(cca. 1660) si loan Viski din Sântămăria-Orlea, Hunedoara 
(1697) — au reprodus texte ale cântecelor traduse în 1571- 
1575, împreună cu altele noi al căror original maghiar a apărut 
după 1600. Neîndoielnic, sursa principală a corpusului de noi 
cântări nu putea fi alta decât popularul Psalterium Ungaricum 
din 1607, traducerea maghiară a Psaltirii hughenote, realizată 
de Albert Szenczi Molnar. De altfel, ultimele două culegeri, cele 
compilate de Fogarasi si Viski, contin parafraze versificate ale 
tuturor psalmilor, concepute in acelasi tip de traducere in 
românește cu caractere latine si ortografie ungurească. Întrucât 
structura lor reflectă cu maximă fidelitate (deci chiar cu riscul 
unor exprimări greoaie, inadvertente prozodice si al lipsei de 
rimă) modelul strofic, ritmic și metric al versiunii maghiare (la 
rândul ei calchiată perfect pe originalul francez), se poate 
presupune preluarea melodiilor din Psaltirea hughenotă, intens 
răspândite în toate comunităţile calvine, şi de către românii 
bănățeni și hunedoreni, urmând aceeași sobră rigoare liturgică 
— reperabilă, în fond, în forme asemănătoare si la ortodocşi și în 
sinagogi — ce norma intonarea lor la unison si fără nici un fel de 
acompaniament, de către întreaga comunitate a credincioşilor. 
Să-i fi fost oare această Psaltire calvino-română, ce 
circula în a doua jumătate a secolului XVII în copii manuscrise 
printre românii ardeleni, cunoscută și mitropolitului ortodox al 
Moldovei Dosoftei, cel care prin a sa Psaltire pre versuri tocmită 
tipărită la Uniew (Polonia) în 1673 a dat „întâiul monument de 


1 Apud Cartojan, p. 185. Intonarea cântărilor religioase de către 
întreaga congregatie „după și înaintea predicei” constituie structura 
tipic calvină a serviciului divin; din precizarea aceasta se poate 
deduce, așadar, o dovadă în plus a introducerii de cântece calvine în 
liturghiile românilor reformaţi din Banat. 

limbă poetică romaneasca”'? Să fi avut Dosoftei, în prolifica-i 
muncă de traducător si versificator, „intenţia tainuita’? ca 
psalmii lui să ajungă să fie cantati si în bisericile ortodoxe dupa 
același tipar ritualic instaurat în bisericile calvine? Tot ce se 
poate presupune mai aproape de adevăr este modelul după 
care Dosoftei a receptat ideea de origine protestantă — 
curajoasă pentru un ierarh ortodox — a versificării integrale a 
psalmilor în limba română; e vorba despre poetul polonez de 
confesiune romano-catolică Jan Kochanowski, care realizase în 
urmă cu aproape un secol (1579) un fel de ripostă catolică la 
Psaltirea hughenotă, făcând în a sa Psatterz Dawidow o opera 
de creaţie, iar nu de preluare tale quale a structurii prozodice 
franceze, după cum se multumisera să procedeze germanii, 
maghiarii și românii calvini din Banat. Desigur, în această 
situaţie nici cântecele franceze nu au mai putut fi transplantate 
pe suportul traducerii poloneze, așa încât în 1580, compozitorul 
polonez Mikołaj Gomdtka a conceput pentru psalmii versificati 
de Kochanowski alte melodii decât cele franceze. 

Prin echivalență, Psaltirea în versuri a lui Dosoftei poate 
fi considerată un fel de replică ortodoxă la Psaltirea hughenota, 
căci mitropolitul moldovean a ambitionat la rândul lui, aidoma 
poetului polonez, numeroase adaptări libere ale reperului biblic 
în funcţie de specificul limbii române, prin sugestive abateri 
idiomatice și consistente amplificări lirice. Nivelul său ridicat de 
cultură lingvistică, varietatea si prospetimea nedezmintita pana 
astazi a ritmurilor, rimelor si registrelor poetice la care apeleaza 
Dosoftei prin trimiteri la graiul folcloric, toate au trezit un viu 
ecou printre contemporani. E o popularitate probata de faptul 
că, deși nu și-au găsit utilizare liturgică, unii psalmi ai lui 


1 Nicolae Manolescu, Istoria critică a literaturii române, Editura 
Paralela 45, Pitești, 2008, p. 32. 

2 După cum pretind Mariana Ciuciu si Mircea Valeriu Diaconescu, în 
„Psaltirea în versuri a lui Dosoftei, Mitropolitul Moldovei, și relaţia ei cu 
Psaltirea Română — 2012’, în No. 14 plus minus, 53; 
https://no14plusminus.wordpress.com/2012/11/10/psaltirea-bisericii- 
reformate-romane-din-transilvania-si-psaltirea-in-versuri-a-lui-dosoftei- 
mitropolitul-moldovei-2/. 

Dosoftei au fost așezați pe muzică de către dascăli si cantori 
anonimi care i-au introdus în școlile din preajma bisericilor, 
înlesnind astfel pătrunderea lor, prin corurile de copii, în 
repertoriul încă actual al colindelor și al vicleimurilor. Mai multe 
manuscrise miscelanee de la răscrucea secolelor XVIII-XIX, 
ajunse la Biblioteca Academiei Române, confirmă circulaţia 
intensă în spaţiul românesc transilvănean a acestor compuneri 
religioase semiculte provenite din tipărituri sau copii manuscrise 
redactate în Moldova și Țara Românească. Îndeosebi patru 
dintre psalmi — „Limbile să salte” (nr. 46), „Auziţi acestea toate” 
(nr. 48), „Veniti cu toți dimpreună” (nr. 94) și „Domnul statu crai 
în tara” (nr. 98) — apar frecvent copiaţi alături de alte cântece 
religioase și profane. Mai târziu, Anton Pann avea să contribuie 
decisiv la popularitatea lor, culegându-i și integrându-i în 
colecţia sa de Versuri musiceşti ce să cântă la Naşterea 
Domnului nostru |. Hs. şi în alte sărbători ale anului, tipărită la 
București în anul 1830, apoi mereu reeditată, cu imbogatiri ale 
cuprinsului și cu introducerea în titlu a durabilei sintagme 
„cântece de stea”!. 

Marea răspândire în Ardeal a Psaltirii lui Dosoftei a 
constituit, de fapt, doar un episod dintr-un lung si complicat 
proces, finalizat abia în a doua jumătate a secolului XVIII: după 
ce iniţial s-au cantonat pe poziţii de respingere și condamnare 


1 Vezi loan-Nicolae Popa, „Comentarii asupra textelor dintr-un 
manuscris chirilic miscelaneu inedit, de la Muzeul Etnografic din 
Lupșa”, în Collegium Mediense VII. Comunicări științifice XVI, Colegiul 
Tehnic „Mediensis”, Mediaș, 2017, p. 135-136. Sunt prezentate aici 
manuscrise inedite datând din aceeași perioadă, însă descoperite 
după apariţia culegerii lui Pann, unele dintre ele chiar recent, în sate 
din județele Sibiu, Bihor si Alba, în care survine adeseori, în versiuni 
integrale sau fragmentare, „La râul Vavilonului” (nr. 136), psalm fără 
îndoială îndrăgit pentru analogia pe care textul său o putea crea în 
conștiința românilor ardeleni între destinul propriei lor comunităţi și cel 
al poporului evreu aflat în robie. Deși diferit ca tematică fata de cele 
metamorfozate în cântece de stea, acest psalm era totuși la rândul 
său cântat în biserici, însoţit de un dublu „Aleluia” ca refren după 
fiecare grup de două versuri. 

fermă a întregii „literaturi” calvine produse în românește in 
secolele XVI-XVII, ierarhi ortodocși din principatele surori 
(Varlaam, Mitrofan, Antim Ivireanul, Teodosie Vestemeanul, 
Damaschin, Chesarie, Filaret ș.a.) și-au asumat până la urmă, 
tocmai pentru a o controla ei înșiși, deja inevitabila înlocuire în 
Biserică a limbii slavone cu limba română. Aceasta nu mai 
putea fi amânată fără riscuri majore, mai ales ținând cont ca 
opera de „renovare” a ortodoxiei românești începută sub 
auspiciile prozelitismului calvin își mai găsise între timp o 
nescontată continuare prin actul de unire cu Roma a unei parti 
a clerului ortodox transilvan, act promovat, începând cu 1699, 
de către noua putere suzerană — curtea catolică de la Viena. E 
o conversiune doar aparent paradoxală, căci tocmai din școlile 
întemeiate de calvini au emanat acei prelați cărturari români 
care, datorită accesului la cultură ce le fusese oferit în instituțiile 
respective, s-au arătat dispuși să consimtă, odată cu 
schimbarea regimului politic în Transilvania (încorporarea 
acesteia în Imperiul Habsburgic), la o formulă avantajoasă de 
compromis doctrinar (greco-catolicismul), ce conjuga învățătura 
bisericii apusene cu apanajul ritualic al ortodoxiei. Altfel spus, 
chiar dacă arareori reliefată, e totuși justă recunoașterea 
faptului că intelectualii greco-catolici ai Școlii Ardelene și meritul 
ce cu precădere li se atribuie — acela de a cataliza, cu mai 
multă forță și coerenţă, adeziunea mentalitatii românești la 
conștiința propriilor origini istorice marcate de latinitate — au 
izbutit să se impună și datorită restructurărilor culturale 
determinate în prealabil prin prozelitismul calvin’. 

Pe de altă parte, este evident că, în plan strict 
confesional, demersurile reformatoare îndreptate în direcția 
românilor au eșuat cvasi-complet: după o existenţă de peste un 
secol, comunităţile românești ce adoptasera calvinismul au 
dispărut rapid, numărându-se în schimb printre primele care au 


1 Pentru argumentarea detaliată a confluenței dintre calvinismul si 
uniatismul transilvănean, vezi Alexandru Niculescu, „Avatarurile 
protestantismului românesc. Reforma, reformele”, Dacoromania, serie 
nouă, IX-X, Cluj-Napoca, 2004-2005, p. 45-59. 

aderat la greco-catolicism. Toate tentativele prozelite s-au izbit 
de puternica rezistenţă identitară ortodoxă a majorității 
românilor transilvăneni; toate concesiile doctrinare și liturgice, 
toate aspectele inovatoare la care a consimţit ortodoxia 
românească au fost selectate numai în măsura în care nu 
puneau în pericol integritatea identităţii tradiționale. Astfel, în 
conștiința românească a devenit treptat perceptibilă si 
dezirabilă o tot mai strânsă unitate culturală pe ambele 
versante ale Carpaţilor, iar un rol de seamă în cadrul acestui 
proces de autodefinire colectivă i-a revenit mediului cultural 
complex al Scheilor Brașovului, cartierul românesc din 
principalul centru urban al Transilvaniei medievale și 
premoderne. Comunitatea de negustori și meșteșugari români 
rezidentă aici constituia, prin prosperitatea sa economică și 
contactele fertile cu etniile conlocuitoare, o unică excepţie pe 
fondul statutului social precar, lipsit de privilegiul unei vieţi 
urbane, ce a marcat timp de secole existența românilor 
transilvăneni. Si datorită situaţiei lor economice favorabile, 
Șcheii Brașovului au putut găzdui prolifica activitate tipografică 
a diaconului Coresi, ajungând astfel să dețină prioritatea în 
elaborarea limbii literare românești și să se constituie într-un 
important punct de legătură între cele trei tari române. 

Aici, în Șchei, pe lângă Biserica Sf. Nicolae, a funcţionat 
prima școală românească cunoscută de pe întreg spaţiul locuit 
de români. Atestarea ei documentară în anul 1495 poate fi 
dedusă dintr-o cerere pe care românii din Schei au adresat-o 
comandantului militar de la Sibiu în 22 februarie 1761; se 
precizează acolo că, „de când s-au zidit sfânta biserică și 
scoala, sunt 266 ani”!. Era initial o școală elementară, căreia în 
timp i s-a adăugat și un curs superior, așa-numita „școală de 
dăscălie”, destinată pregătirii viitorilor preoţi și dascăli. S-au 
vehiculat multă vreme unele referiri la modul de organizare a 
școlii braşovene, incluse în epilogul Octoihului mic (sau 


1 Apud Constantin Catrina, Mihai Manolache, „Școală și dascăli de 
psaltichie în Scheii Brașovului”, Studii de muzicologie X, Editura 
Muzicală București, 1972, p. 147. 

românesc) transcris si tipărit aici de un anume diac Oprea, 
împreună cu diaconul Coresi, în jurul anului 1570. Se pare însă 
că epilogul respectiv a fost obiectul unei contrafaceri produse 
de publicistul român Nicolae Sulica, descoperitorul 
manuscrisului. Până și paternitatea lui Oprea a fost contestată”, 
ceea ce totuși nu trebuie să ducă la relativizarea concluziei ce 
se poate trage pe baza existenţei acestei cărți de strana 
brașovene: de timpuriu, muzica bizantină era predată și cântată 
la Șcheii Brașovului. Faptul că încă din aceeași epocă (mijlocul 
secolului XVI) începuseră să se citească la Brașov în 
românește Evanghelia și Apostolul, rostindu-se totodată în 
limba enoriașilor Crezul și Tatăl nostru (după cum se poate 
deduce din acea Întrebare creștinească tipărită de Coresi în 
1560), confirmă o dată în plus contribuţia timpurie și susținută a 
acestei așezări transilvănene la adoptarea limbii române în 
oficiul bisericesc. 

Locul de cinste pe care românii îl acordau cântării 
bisericești reiese și din prima dare de seamă certă asupra 
activităţii didactice desfășurate la școala șcheiană: călugărul 
iezuit Francisc Fasching (1686-1747) nota, în a sa Nova Dacia 
din 1743, că 


românii susțin aici o școală de cânt care nu 
este cu nimic mai rar pe acest pământ, pentru că 
dascălii își depun toată silinta lor să înveţe a ceti și 
a scrie mica lor republică de copii, între care se 
găsesc și bărbaţi și oameni insurati. Literele lor 
seamănă cu caracterele greco-egiptene, pe care le 
întrebuințează și sârbii. [...] Partea principală a 
învățământului se sfârșește cu cântările care imită 
în mare muzica gregoriană și hebreă.? 


1 Vezi Floarea Virban, „Aspecte privind structura vocabularului în cel 
mai vechi octoih în limba română (|), in Limba română LXIV, 1 
(2015), Editura Academiei, Bucuresti, p. 99. 

2 Apud Catrina & Manolache, p. 150. 

Cu toate accentele lor tendentioase, însemnările unui alt 
vizitator străin din aceeași perioadă, cronicarul sas Johann 
Filstich (1684-1743), sunt de asemenea preţioase, întrucât 
reliefează importanţa ce și în cadrul ortodoxiei revenea psaltirii 
cântate: 


[românii] sunt foarte iubitori de slujbe 
bisericești, care se deosebesc mult de cele 
obișnuite la papistasi. De orgă și alte instrumente 
muzicale nu se folosesc, având în locu-le cântări ce 
sună neplăcut, cântate la fel de tare ca un bocet. 
Cele mai de seamă cântări sunt luate din Psaltirea 
lui David și potrivite cu vremurile de praznic, încât în 
fiecare zi cântă ceva din Psaltire. Pe cât de 
neplăcut este cântecul lor otova pentru urechile 
străinilor, pe atât de mult le place lor. Pe lângă 
aceasta, [...] citesc psalmi împreună, într-o limba 
străină si de puţini înțeleasă. 


Din școala șcheiană au radiat cântăreţi și clerici nu 
numai în Brașov și în împrejurimi, ci și în celelalte regiuni ale 
ținutului transilvan. În plus, în primele decenii ale secolului XVIII 
poate fi reperată o generalizare și unificare a repertoriului 
muzical bizantin practicat dincolo și dincoace de Carpaţi, 
întrucât unii psalti ardeleni au trecut atunci în centre din Tara 
Românească (București, Buzău, Târgovişte, Râmnic etc.) 
pentru a studia muzica de tradiţie bizantină. Cel mai notabil e 
cazul lui loan sin Radului Duma Brașoveanu: din 1759 până în 
anul morții (1776) a activat ca protopsalt, dascăl de cântări si 
redactor de scrieri moralizatoare pe lângă biserica Sf. Nicolae 
din Șchei, dupa ce își făcuse ucenicia la școala Bisericii 
Domnești din Bucuresti. Acolo finalizase, în 1 august 1751, „în 
zilele lui loan Grigori Ghica Voevod, mitropolit fiind Chir Neofit”, 


1 Apud Constantin Catrina, „Școala de muzică bizantină din Scheii 
Brașovului. Creaţie și interpretare”, Lucrări de muzicologie 27, 1 
(2012), Cluj-Napoca, p. 22. 

cel de-al doilea manuscris muzical în limba română cunoscut, o 
Psaltichie rumănească cu neume medio-bizantine, în care 
preluase aproape identic, fără să specifice însă că ar fi vorba 
despre o copie, conținutul voluminosului manuscris omonim pe 
care ieromonahul Filothei sin Agăi Jipei îl alcătuise în 1713, sub 
patronajul lui Constantin Brâncoveanu. După această carte 
fundamentală a cântării de strană românești au învăţat probabil 
generaţii întregi de elevi brașoveni, circulaţia ei fiind atestabilă 
în plus și în alte zone transilvane; de pildă, cu cinci ani mai 
înainte ca Radu Duma să-și fi încheiat manuscrisul, aceeași 
muzică fusese promovată și în Țara Făgărașului, de către 
Bucur Grămăticul de la Sâmbăta de Sus, la rândul lui școlit în 
București!. De-a lungul timpului, școala șcheiană și-a păstrat 
prestigiul de model după care au fost înființate alte școli 
românești ortodoxe în Transilvania, ceea ce probabil și explică 
de ce vestitul cărturar muntean Anton Pann, personalitate de 
importanţă supraregionala în acţiunea de „românire”? a cantarii 
bisericești, a activat aici intermitent (în 1821, 1828 si 1850) în 
calitate de protopsalt și dascăl. 


KKK 


Biserica ortodoxa si cea greco-catolica au continuat sa 
reprezinte pentru românii transilvăneni o importantă sursă de 
educaţie si cultură muzicală chiar si în a doua jumătate a 
secolului XIX, când naționalismul, noua „religie” în virtutea 
căreia s-a desfășurat impetuoasa afirmare a culturii românești 
din Transilvania, nu a înlocuit credinţa religioasă tradiţională, ci 
mai degrabă s-a asociat cu ea. Modul în care Biserica însăși a 


1 Pentru detalii, vezi Sebastian-Barbu Bucur, „loan sin Radului Duma 
Braşoveanu”, în Studii de muzicologie X, Editura Muzicală, Bucuresti, 
1974, p. 161-221. 

2 Lui Pann îi aparține atât de discutatul termen; îl folosește pentru 
prima oară în prefața unui volum de Fabule și istorioare (Bucuresti, 
1841, p. 4): „După ce am învăţat canoanele și ortografia acestui 
meșteșug [al muzicii psaltice — n.n.], n-am zăbovit a români și a lucra 
pe note cărţile cele mai trebuincioase”. 

permis și a promovat acest transfer de sacralitate, învestind 
conștiința naţională cu valențe religioase, s-a concretizat 
muzical în susținerea constantă oferită fenomenului coral, ajuns 
la dimensiuni impresionante în perioada dualismului austro- 
ungar (1867-1918); practic, întreaga Transilvanie și mai ales 
Banatul au fost prinse atunci într-o vastă si densă reţea de 
societăţi corale orășenești, atât pentru adulţi (bărbătești și 
mixte), cât și pentru școlari (normale și teologice), precum și de 
nenumărate coruri ale breslelor muncitorești, ale plugarilor sau 
ale ţăranilor. O asemenea proliferare nu e atipică nici pentru 
alte naţiuni europene care s-au folosit de cântarea corală ca de 
un vehicol preferat al cristalizării și afirmării propriei identități 
etnice. Înseși celelalte naţiuni transilvănene, maghiarii și sașii, 
au dezvoltat în aceeași epocă numeroase asociaţii de muzică și 
cânt, de tip Magyar Dalarda si, respectiv, 
Mannergesangsverein, acestea constituind de fapt modelul 
proxim si pentru puzderia de coruri românești din Transilvania. 
Ceea ce a distins însă numeroasele ansambluri corale ale 
românilor, îndeosebi cele din așezări rurale, a fost atașamentul 
lor foarte durabil fata de ceea în definitiv reprezentase prin 
tradiţie principalul lor factor de perpetuare a coeziunii 
comunitare, și anume cadrul bisericesc. Dat fiind faptul că 
majoritatea se formaseră sub oblăduirea bisericilor și/sau a 
școlilor care, prin girul lor de autoritate, au făcut posibilă 
dezvoltarea și instituționalizarea lor, majoritatea  corurilor 
românești au desfășurat o activitate paralelă, adică au deservit 
atât programul liturgic, cât și noul repertoriu de muzică cultă de 
inspiraţie folclorică, menit să hrănească aspiraţiile naţionale. Și 
mai mult chiar decât concomitenta muzicii religioase cu cea 
laică, corurile românești au exersat chiar o întrepătrundere a 
acestora, intermediată tocmai de nevoia de a celebra idealurile 
nationale: după cum piesele armonice destinate corurilor 
bisericeşti puteau conţine prelucrări de melodii populare, la fel 
reuniunile corale — fie ele de amatori sau de muzicieni 
profesioniști — puteau prezenta, la ocazii festive, fragmente de 
muzică bisericească. Chiar grosul operei muzicale și cariera 
urmată de primii compozitori români profesioniști din 
Transilvania — Gheorghe Dima, lacob Muresianu, lon Vidu ș.a. 

— a confirmat această strânsă interdependenta creată între 
Biserică și principala formă de cultură muzicală din regiune. 
Căci, activând cu toții ca dirijori în fruntea unor ansambluri 
corale (de felurite facturi: bisericești, profesioniste, amatoare 
sau școlare), ei s-au făcut remarcati tocmai prin sarguinta 
întemeietoare cu care au cultivat, din raţiuni deopotrivă estetice, 
patriotice si pragmatice, îndeosebi repertoriul coral’. 

Însă toate acestea constituie, desigur, doar o faţetă a 
modului în care profesionalizarea culturii muzicale a contribuit 
la înscrierea relativ tardivă a regiunii transilvane pe orbita 
modernităţii, adică la înlocuirea traditionalelor stări ardelene 
privilegiate (ungurii, secuii și sașii) cu acea triadă a popoarelor 
definite în primul rând de componenta lor etnică (români, 
maghiari și sași, în ordinea ponderii lor demografice). E un 
proces început la finele secolului XVIII, desfășurat pe parcursul 
secolului XIX și încheiat odată cu destrămarea Imperiului 
Austro-Ungar, proces a cărui tratare face parte dintr-o altă 
poveste. 

SUMMARY 


Vlad Văidean 


Multiethnic and multiconfessional musical cultures 
in Transylvania, during the period of medieval and 
premodern nations 


Although it is obviously very difficult for a single researcher to 
encompass in the most objective way possible, the multiethnic 
and multilingual perspectives that create the "Transylvanian 
specificity", the present study ambitions precisely such an 
equidistant and integrative approach, applied to the old church 
music in the region. Starting from the medieval foundation of 
the Gregorian musical culture, the deepenings are then focused 
around the parallelisms, intersections and competition created 
between the repertoires of the main confessions (Lutheranism, 
Calvinism, Orthodoxy) in the era of the autonomous principality. 

